text:
Itay laeng laeng nabiit, nagragsak dagiti minilion a bakla iti panangpabor ti Korte Suprema iti petision ti party-list nga “Ang Ladlad” nga idauluan ni Danton Remoto kontra ti Commission on Elections. Nagramut ti kaso iti saan a panangibasura ti Comelec iti akreditasion iti “Ang Ladlad” a kas maysa a political party para iti eleksion idi Mayo 10.
Iti umuna a resolusion ti Comelec’s Second Division idi Nobiembre 11, 2009, imbilinna ti pannakaibasura ti akreditasion ti “Ang Ladlad”. Sinegundaan ti Comelec En Banc ti pinal a pangngeddeng idi Disiembre 17, 2009.
Kangrunaan a makagapu nga imbasura ti Comelec ti akreditasion ti “Ang Ladlad” ti saan a nasayaat nga ehemplo ti homoseksualidad kadagiti agtutubo. Inaramat pay ti Comelec dagiti teksto manipud iti Biblia ken iti Koran a kas nagibasaranda iti pangngeddengda.
Ngem nagkamang ti “Ang Ladlad” iti kangatuan a korte tapno tuntonenda ti kalinteganda a makipartisipar iti eleksion kas party-list. Ket idi Enero iti daytoy a tawen, pinatgan ti Supreme Court ti arungaing daytoy kalpasan nga inadalna a nalaing dagiti argumento ken kontra argumento. Iti pangngeddeng a pinirmaan ni Supreme Court Justice Mariano del Castillo, imbilinna iti Comelec a nasken a maited ti akreditasion iti party-list “Ang Ladlad” ta natungpalna met amin a legal a kasapulan a kas nadakamat iti Republic Act 7941 wenno ti Party-list System Act.
“We are not blind to the fact that, through the years, homosexual conduct, and perhaps homosexuals themselves, have borne the brunt of societal disapproval. It is not difficult to imagine the reasons behind this censure – religious beliefs, convictions about the preservation of marriage, family, and procreation, even dislike or distrust of homosexuals themselves and their perceived lifestyle. Nonetheless, we recall that the Philippines has not seen fit to criminalize homosexual conduct,” kinuna ti Korte Suprema.
Iti biangmi, bulsek ti Comelec ta saanna a makita wenno annugoten a silulukaten a nabayag ti ridaw kadagiti homosexual. Nabayagen nga inakseptar ti gimong ti timekda kas umili. Kas kuna ti Korte Suprema, saanda a bulsek iti kinapudno.
Iti pay laeng damo a sigwada ti panagsisinnukat dagiti argumento ken kontra argumento, ngimmaton ti kiday dagiti saan a bulsek iti kinapudno, kas iti maysa met a sektor ti gimong wenno sosiedad, ti LGTB (lesbians, gays, bisexuals and transgenders). Kas maysa a sektor ti gimong, rumbeng laeng a mangngeg met ti timekda ken maaddaanda iti nawaya a pannakipartisipar iti pagdur-asan ti gimong a paggargarawanda. Nasken a makipaggamuloda iti gimong ta pasetda met iti gimong. Adu dagiti kameng ti “Ang Ladlad” aglalo no iraman pay dagiti “di nagladlad” iti kinaasinoda.
Kuna ti Comelec iti argumentoda a nagaduda la ngaruden nga agtakem iti gobierno. Ngem saan nga inayonan dayta ti “Ang Ladlad”. Aduda ngarud ngem awananda iti mangibagi kadakuada sadiay kongreso, kayariganda ti maysa nga umel nga awanan iti timek. Isu a kasapulan ti kinaadda ti political party dagitoy.
Ti pannakaareditar ti grupoda a kas political party ti agbalin a ridaw tapno maipangegda dagiti arungaingda. Rumbeng laeng dayta agsipud ta nabayagen a silulukat ti ridaw ti sosiedad wenno gimong para kadagiti amin nga LGBT. Saan a maigapu iti immoralidad ti isyo ditoy kas nagbasaran ti Comelec no di ti karbenganda a kas aktibo nga umili a makipaspaset a kanayon iti dur-asan ti gimong.
Maysa ngarud a panaglabsing iti fundamental rule iti civil ken political rights no ibasura ti akreditasion ti “Ang Ladlad,” kas kuna ni Chief Justice Reynato Puno.
Kuna ti Comelec nga irespetoda ti pangngeddeng ti kangatuan a korte. Ket nairamanen ti “Ang Ladlad” a pagpilian kadagiti party-list a makigamulo iti pagpandayan-linteg iti pagilian.
Barbareng ta maikkan ti gundaway dagiti bakla wenno homoseksual a maaddaan iti timek iti Kongreso.#


c: text/html

text:
Dear Doc
TULOY ti sungbat iti surat ni Mr. John De Uban ti Ramon (Isabela), 35 anios a mannursuro iti para publiko a pagadalan. Problemana ti nasapa a panagubanna ket damdamagenna no nadagsen kadi daytoy a parikut.
Okey kadi no pag-utek ti uban?
Saan a maibalakad ta ibaybayagmo laeng ti saan a maliklikan a mapasamak. Malaksid a madidigra ti pagparutan iti buok ta saandanton nga agtubo pay. Ad-adda laeng a rumasay ti buokmo.
Mailadladaw ketdi ti panagubanmo no baliwam ti estilo ti panagbiagmo. No mannigarilioka, isardengmo daytan. Nasapsapa nga aguban dagiti mannigarilio.
Maipalagip pay kenka a liklikam ti sobra a pannakaibilag iti init ta makadadael iti buok. Ti sobra a pudot, pakersangenna ti buokmo ket nalaka laeng a matukkol.
Tapno adda met tarabaymo, dagitoy ti sustansia a masapul tapno maliklikan ti panaguban: • Iodine – makatulong a manglapped iti panagpamarut ti buok. • Niacin – makatulong iti sirkulasion ti dara. • Calcium pantothenate, pantothenic acid wenno vitamin 5 – tumulong a mangusar iti copper; no awan wenno bassit ti copper, nalaka a kumersang ti buok.
• PABA (para-amino benzoic acid) – tumulong a mangmantener iti maris ken kinalamuyot ti buok. • Vitamin B-12 – makatulong iti panagtubo ti buok. • Zinc – napateg a tumulong a mangpalagda iti buok. • Iron & Manganese – makatulong iti panagtubo ti buok ken mangpasayaat iti buok ta pasayaatenna ti sirkulasion ti dara iti bagi. • Cysteine & Glycerin – napateg iti panagtubo ti buok. • Proteins & Amino acids – mapan a 98% a protina ti imet ti buok.
Gapu ta agubankan, dina kayat a sawen a patinaam metten. Mabalin met nga agpapukiska wenno urnosem ti buokmo a napintas ti buyana.
Maipalagip ketdi a saan met a masapul nga ibain wenno ilemmeng ti panaguban. Ti panaguban, napintas ken natural. Paset daytoy ti biag. Ikagumaanan ngarud nga ipannakkel no ania ti adda kenka ket saan a rebbeng a pagbainan ti maysa a natural a banag.--
(Adda saludsodmo maipanggep iti salun-at? Ipatulod iti: gdmaylem@yahoo.com wenno iti “Dear Doc” c/o Dr. G.D. Maylem, Lot 11, Blk. 11, Teodora Alonzo St., Rizal Village, Rizal, Santiago City.)

robotstxt: allowed

filter: keep


text:
“NASAPAAKTO a maturog ‘ton bigat,” kinuna ni Dekdek. “Piesta Dagiti Natay ket adu ti agpasiar nga al-alia.”
“Uray siak met,” kinuna ni Junjun. “Kabutengko la unay no agtaguob dagiti aso.”
“Ti la kabutbutengyo,” inlibbi kadakuada ni Dinan. “Apay koma no Piesta Dagiti Natay?”
Nagkinnita da Dekdek ken Junjun. “Saanka a mabuteng?” sinaludsodda.
“Pagbutngak koma?” dinanog pay ni Dinan ti kanawan a dakulapna. “Saan met nga agpayso nga adda al-alia.”
Agkakaklase ken agkakaarruba da Dekdek, Junjun ken Dinan. Walo ti tawenda. Agtutugawda iti sirok ti mangga da Manang Itang a nagay-ayamanda iti siatong.
“Agpayso kano, kuna ni tatang,” inrason ni Dekdek. “Nakakita kanon!”
“Sadino met?”
“Dita imburnal.” Ti lipit a nagbedngan ti Brgy. Sta. Cruz ken ti Brgy. Ammubuan a barioda ti kayat a sawen ni Dekdek.
Ti nasao a lipit ti pagserkan a mapan iti purok dagiti aggagayyem. Bineltak daytoy dagiti piskeria isu nga adda imburnal a pagnaan ti danum tapno di mapenned ti danum iti Ammubuan a nangatngato ngem iti Sta. Cruz.
“Diak la mamati!” inlibbi ni Dinan.
“Agpakita koma kenka,” kinuna ni Dekdek.
“Diak mabuteng!”
Nagkinnita laengen da Dekdek ken Junjun. Sabagay, ammoda nga adda turtured ti gayyemda. Addada idi iti Grado Uno. Nakakita ni Dekdek iti antatado iti akimbaba a sanga ti abokadoda kabayatan ti panagay-ayamda iti binnaragan ti tsinelas iti sirok daytoy.
Permi a butbuteng da Dekdek ken ni Junjun.
“Umalistayo iti pagay-ayaman,” insuhestion ni Dekdek. “Baka matnag kadatayo dayta nga igges!”
“Sige,” kinuna a dagus ni Junjun. “Uray siak, kabutengko.”
Ngem ni Dinan, nangala iti kayo a panangsukitna iti igges. Inaprasanna idi saanna a maakkal daytoy iti bulong a manarimaanna nga ibusen.
“Ala, an-annuem, Dinan?” sinaludsod da Dekdek ken Junjun.
Ngem di inkankano ida ti gayyemda.
Apaman a natnag ti igges, awan aniamanna a binitin ni Dinan daytoy. Inyawatna kada Dekdek ken Junjun.
Ti butbutengda! Imsiagda iti kasta unay.
Saan a maitudo ti kimmotda a makuna.
Inay-ayek-ekan ida ti gayyemda. Makalawas a saanda a kinaay-ayam ni Dinan iti napalaus a rurodda.
SUMIPNGET. Gapu ta alad laeng ti nagbaetan ti balay dagiti aggagayyem, nangngeg ni Dekdek ti pannakaunget ni Dinan.
“Dika pay laeng sumrek, rabiin!” impulikkaaw ni Manang Sabel nga inana.
“Ditoyak pay indayon, ‘nang!” insungbat ni Dinan. Naibitin ti inadayon a sasawen daytoy iti sirok ti mangga iti likudan ti balayda. “Nagmayat ti agpapaangin ditoy!”
“Dika ket mapan sanguen dagiti leksionyo!”
“Awan met asaymentmi, nanang!”
“Agbasabasaka koma latta, a!”
“Ammokon dagidiay!”
“Sumrekkan, kunak!”
“Madamdamanton!”
“Agparang koma kenka ‘tay kapre dita mangga!”
“Adda, ‘ya, kapre, nanang!” insungbat ni Dinan.
Kapre? Adda kapre iti mangga da Dinan? Naala ni Dekdek ti nagbuteng. Mano metro laeng iti balayda ti kayo! No ngay ta umallatiw iti balayda? Wenno tuman-aw iti tawada no kasta a rabii?
Nakabuyadan iti telebision no ania dayta a kunkunada a kapre. Dakkel a tao a barbonan ken nakabutbuteng ti langana. Sangkaammalna ti nagdakkelan a tabakona.
Kasano ngata nga agpayso no agparang ti kapre kadakuada nga aggagayyem? Asino ngata kadakuada ti kapardasan a tumaray? Sigurado, pati Dinan, mabuteng la ketdi!
“Saan koma nga agpakpakita kadakami ti kapre,” naidawat ni Dekdek.
NASIPNGETAN a nagay-ayam dagiti aggagayyem iti maysa a malem nga awan ti klase. Naimasanda ti naglelemmengan iti tengnga ti purok kaduada dagiti dadduma nga ubbing. Naimbag ta sellag ‘diay bulan.
Mabutbuteng da Junjun ken Dekdek idi agkukuyogdan nga agawid kadagiti balbalayda. Saan nga iti pannakaungetda a nasipngetan ngem baka ngamin agpakita ti kapre a sangkaestoria ni Nana Sabel ken ni Dinan.
“Adu la amin a kabutbutengyo!” inlastog ni Dinan kadakuada. “Adda, aya, kapre! Pamutbutengda la kadatayo dagita nga istoria dagiti nataengan!”
Ngem uray pay, saan latta a maikkat ti buteng da Dekdek ken Junjun. Aglalo no addada iti paset iti daldalanenda a lipit a di ida masilnagan ti bulan gapu kadagiti nangpayong kadakuada a kaykayo.
Immuna a nadanon dagiti aggagayyem ti balay da Junjun. Sa laeng nakaanges daytoy iti nalukay idi makalas-ud iti inaladanda.
Nagpakanawan da Dekdek ken Dinan iti desdes iti makanawan ti balay da Junjun. Agarup sangagasut a metro pay, madanondanton ti balbalayda.
Mabuteng unayen ni Dekdek. Arig saandan a makita ti bulan iti kapuskol ti kakaykayoan iti aglawlawda. Agtagtagergeren dagiti saka ni Dekdek iti butengna.
“Kasla saanka a lalaki!” kinantiawan pay laeng ni Dinan.
Saan lattan a nagsasao ni Dekdek. Agpayso man met a kasta unayen ti butengna. No apay ngamin a dina pay la nga inyuna ti nagawid itay nalawag pay laeng.
Sa la limmag-an ti rikna ni Dekdek idi masungaddan ti paraanganda. Nagdardaras a nagturong iti balayda.
“Ala, addaytan ‘tay kapre!” insurdo pay laeng kenkuana ni Dinan. Permi nga ayek-ekna.
Ngem saanen nga inkaskaso ni Dekdek. Simrek a dagus iti balayda.
Sumagawisiw met ni Dinan a nangturong iti alad a nagbaetanda kada Dekdek. “Takrotkayo met a gagayyemko!” inkatkatawana iti unegna.
Layawen koman ni Dinan ti alad idi mataldiapanna ti kasla dua a mata iti puon ti kakawati iti lalaktawan. Nakalawlawag dagitoy.
Uray la simgar ti dutdot ni Dinan. Uray kunana a natured, saan a pimmanaw ti butengna.
“Nanannnggg!!! Tatang… Tulongandak!!!” inyawriwawa ni Dinan. “Adda al-alia!” Nagsubli ket simrek lattan iti kosina da Dekdek.
“Apay?” masmasdaaw ni Dekdek a nakakita kenkuana.
“Al-al-al… al-alia!” inyangsabna. “Adda dita paglaktawan, gayyem!”
Sumungbat koma pay laeng ni Dekdek ngem addaytan nga agdardaras dagiti nagannak ni Dinan.
“Apay nga um-umkiska?” sinaludsod a dagus ni Nana Sabel.
Imbaga ni Dinan ti makagapu.
“Nasarakamon ‘tay kapre, balong,”kinuna ti nanang ni Dinan.
“Kapre?” saan latta a mamati ni Dinan. Ngem kasanon ket nakitana a mismo?
Ngem agurayka, nakuna ni Dinan iti nakemna. Kasano a kapre ti nakitana ket kasla mata met iti panagkunana.
Inyawid da Nana Sabel ni Dinan. Saanna a maiperreng ti panagkitana ken ni Dekdek.
SINAPA a kinita ni Dekdek ti imbaga ni Dinan a nakakitaanna kadagiti mata a narangrang.
Napaisem laengen ni Dekdek iti naduktalanna.
Dua nga uong a kasla kulat a puraw ti nagtubo iti kayo ti kakawwati. Agandap dagitoy iti sumipnget.
Inkari ni Dekdek a dina ibagbaga ken ni Dinan ti naammuanna. Kaykayatna nga adda pagbutbutngan ti gayyemna tapno saan a pakariribukan ni lilangna a sapulen a rabrabii.
(Gibusna)


text:
SANTA, Ilocos Sur – Nabigbigen ti bangkay ti lalaki a nasarakan a tumtumpaw iti karayan a sakup ti Barangay Nagpanaoan ditoy nga ili idi Septiembre 2.
Binigbig ni Bernadette Alacar y Barbosa, kabsat ti biktima ken residente iti Barangay Dalaguisen, La Paz, Abra ti bangkay a ni Domingo Barbosa y Tugade, 59, naasawaan.
Imparang pay ni Alacar ti birth certificate ti biktima kas pammaneknek ti kinasiasino daytoy.
Kabayatanna, iti malem ti Septiembre 2, maysa a report ti naawat ti police station ti Burgos mainaig iti nasarakan nga agrupsan a bangkay iti karayan iti Sitio Padayao, Barangay Dirdirig, Burgos, Ilocos Sur.
Binigbig dagiti kakabagian ti biktima a ni Roger Morqued y Libed, 39, naasawaan ken residente ti Barangay Kalumsing, San Emilio, Ilocos Sur.
Naireport a mapukpukaw ni Morqued manipud pay idi Agosto 27 a mapapati a naiya-nud idi bimmallasiw iti karayan bayat ti iduduprak ni Bagyo Mina.
Sabali pay a lalaki ti naireport idi Septiembre 3 a nalmes iti karayan Abra a sakup ti Ba-rangay Patungcaleo, Quirino, Ilocos Sur.
Nainaganan ti biktima a ni Douglas Diaz y Desa, 22, baro, ken residente iti nadakamat a barangay.
Mapapati a naiyanud ni Diaz i idi bimmallasiw iti karayan tapno bisitaenna ti talonna.
Nasarakan ti bangkay ni Diaz iti Sitio Dilong, barangay Malideg iti isu met laeng nga ili.#


text:
Manipud iti Wikipedia, ti nawaya nga ensiklopedia
Darsen a mapan iti pagdaliasatan
Darsen a mapan agbiruk
Ti
ket isu ti Bangkok kapitolio a siudad ken kadakkelan nga urbano a lugar idiay Tailandia. Daytoy ket ammo iti pagsasao a Tailandes a kas ti Krung Thep Maha Nakhon wenno Krung Thep, a ti kayatna a sawen ket "siudad dagiti anghel". Ti Bangkok ket isu ti kapusekan ti populasion a siudad idiay Tailandia ken addaan daytoy iti agarup a 12 riwriw nga agtataeng a tattao. Ti Bangkok ket maysa idi a bassit pagtagilakuan idiay asideg ti sabangan ti Karayan Chao Phraya idi las-ud ti Pagarian ti Ayutthaya idi maika-15 a siglo. Daytoy ket dimmakkel ken nagbalin a lugar ti dua a kapitolio a siudad: ti Thonburi idi 1768 ken ti Rattanakosin idi 1782.
Gapu ti estratihiko a lokasionna idiay
Abagatan nga Asia, ti Siam (dati a nagan ken nagbalin a Tailandia) ket nagbalin a paglapppedan nga estado a nagbaetan dagiti puersa ti kolonia ti Pransia ken Britania. Ti Bangkok ket nakagun-od ti pakaidiayawan a kas maysa a nawaya, dinamiko, ken makaimpluesia a siudad. Tatta nga aldaw, ti Bangkok ket saan laeng a sentro ti ekonomia ti Tailandia, ngem adda pay daytoy iti panangidaulo a papel iti panagggatang, komersio, kultura, dagiti arte, edukasion, panagaywan ti salun-at ken sentro ti pagluganan ti rehion ti Indotsina.
Manipud kadagiti artikulo ditoy Ilokano Wikipedia:
... a ti
Bantay Kilimanjaro (nailadawan) ket maysa a malmalmeng a bulkan ken isu ti katayagan a bantay idiay Aprika? ... a ti
ket isu ti kapusekan ti populasion a siudad iti lubong? Manila ... a ti
idi tinurayan ti Mughal idi maika-17 a siglo ket ammo a kas ti Jahangir Nagar? Dhaka ... a ti
ket nanaganan manipud ti Latin a balikas ti Baybay Mediteraneo mediterraneus a kayatna a sawen ket "akin-uneg a daga" wenno "iti tengnga ti daga" (manipud ti medius, "tengnga" ken terra, "daga")? ... a ni ket nagsagsagaba kadagiti banag a maipapan ti kuarta ken naglimlimos idi gapu ti pannakairuamna iti panagsugal? Fyodor Dostoyevsky
Dagiti ipus ti
bituen
a napartuat manipud kadagiti 14 a ladawan.
Naragsak a panagdadanon ditoy Ilokano Wikipedia, kakabsat! Ipatpategmo kadi ti kina-
Ilokanom? Ipasindayagmo kadi met ti kina-Saluyotmo? Mail-iliwanka kadi no mangngegmo ti bukodmo a sao aglalo no addaka iti ganggannaet a lugar? Kayatmo kadi a maitandudo ken maitampok ti tattao nga Ilokano ken ti pagsasaom? Tulongandakami man ngarud a mangpadakkel iti daytoy a Wikipedia para kadagiti Ilokano ken iti amin.
Saan nga iti kaadu ti artikulo ti birbirukenmi, dagiti panid ken artikulo a nabukel, nalawag, ken makita ti napatpateg. Ala, man, ngarud, sumrekka metten, a, kabsat, ta agbibinnadangtayo a mangpadur-as iti Ilokano Wikipedia!
Agdadamoka kadi? Surotem ti
pakabuklan ti Ilokano Wikipedia. Masapulmo iti tulong? Sumrekka iti
pagtitinnulongan tapno masungbatan amin a salsaludsodmo. Adda kadi an-annuroten ditoy? Siempre,
iwanwandaka ngarud. Kasano ngay ti mangirugi iti baro a panid?
Ipadigom ti kinalaingmo ditoy Ay, nagalas met!
Baliwam man kadi dagiti artikulo no mabalbalin. For non-Ilokano speakers please visit the local embassy or request help here.
Ti Wikipedia ket ibalbalayan ti
Pundasion ti Wikimedia, ti maysa a di aggan-ganansia nga organisasion a mangibalbalay kadagiti nadumaduma a proyekto:


text:
CANDON CITY – Iti baet a napigsa ti tudo, nagmula dagiti empleado ti provincial capitol iti agarup 3,000 a mahogany ken narra seedlings iti watershed a sakup ti Barangay San Andres ditoy siudad, kas maysa kadagiti aktibidad iti pananglagip ti Aldaw ti Panagwaywayas ti pagilian itay Hunio 12.
Indauluan ni Bokal Robert Tudayan dagiti aganay 500 nga empleado dagiti nadumaduma nga opisina ken ahensia ti gobierno a nagmula kadagiti nasao a bunubon.
Naisayangkat ti nasao nga aktibidad babaen ti maysa a memorandum a pinirmaan ni Governor Luis “Chavit” Singson a nangibilin kadagiti agserserbi iti gobierno iti panagmulada iti kayo iti watershed ditoy siudad kas paset ti regreening program ti gobierno probinsial tapno malapdan ti climate change.#


text:
Sunday, March 22, 2015
NAG-KONSEHAL PATRICIO, CENTENARIAN AWARDEE
Cabugao, Ilocos Sur – Naipaayan ti Memorial Service ni Nag-Konsehal Patricio S. Braceros ti Brgy.Cael-layan, Cabugao, Ilocos Sur manipud 1947 agingga iti 1951, maikapat a Terminona a Konsehal ti ili a Cabugao, Ilocos Sur. Kalpasan ti Funeral Mass iti Cabugao Catholic Church, naangay ti Memorial Service a pammadayaw kenkuana ti LGU Cabugao iti sango ti Municipal Hall (Presidencia Porch) idi Marso 21, 2015 nga inimatangan kakabagian, am-ammo ti Ama ken Lider, Gagayyem, Opisiales ti LGU-Cabugao ken ti Barangay Cael-layan kasta metten ti Pamilia LGU.
Kangrunaan a nadakamat iti naipaay kenkuana nga “Eulogies” ket dagiti naibatina a nasayaat a kababalin ken galadna a lider ken naipakitana kadagiti kailianna kabayatan iti panagserbisiona iti Ili.
Nayanak ni Konsehal Patricio “Tata Patti” kadagiti kasingedna idi Marso 17, 1912 kadagiti agassawa nga Agustin Braceros ken ni Agustina Sait.
Naited met ti Pammadayaw ken pangliwliwa kadagiti inulila ni Nag-Konsehal Patricio S. Braceros baba en iti maysa a Resolusion manipud iti Sangguniang Bayan ti ili a Cabugao, Ilocos Sur nga idauluan da Mayor Edgardo “Ediboy” S. Cobangbang, Jr. ken ni Vice Mayor Deogracias Jose Victorino “DJ” H. Savellano kas panagsaganadda iti pannakipagriknada iti panagturongen ni Nag-Konsehal Patricio iti nagkaysa a biag.
Nangipaay met ti Message of Sympathy ni Mayor Ediboy kadagiti naulila a kameng ti Pamilia ni Ex-Councilor Braceros.
Sakbayna, napadayawan ni Dios ti Aluad-na Patricio S. Braceros kas Centenarian Awardee manipud iti Gobierno Probinsial nga idauluan ni Governor Ryan Luis V. Singson gapu iti pannakagtengna iti Tawen-na a 103. # (Web In-Action)
Kangrunaan a nadakamat iti naipaay kenkuana nga “Eulogies” ket dagiti naibatina a nasayaat a kababalin ken galadna a lider ken naipakitana kadagiti kailianna kabayatan iti panagserbisiona iti Ili.
Nayanak ni Konsehal Patricio “Tata Patti” kadagiti kasingedna idi Marso 17, 1912 kadagiti agassawa nga Agustin Braceros ken ni Agustina Sait.
Naited met ti Pammadayaw ken pangliwliwa kadagiti inulila ni Nag-Konsehal Patricio S. Braceros baba en iti maysa a Resolusion manipud iti Sangguniang Bayan ti ili a Cabugao, Ilocos Sur nga idauluan da Mayor Edgardo “Ediboy” S. Cobangbang, Jr. ken ni Vice Mayor Deogracias Jose Victorino “DJ” H. Savellano kas panagsaganadda iti pannakipagriknada iti panagturongen ni Nag-Konsehal Patricio iti nagkaysa a biag.
Nangipaay met ti Message of Sympathy ni Mayor Ediboy kadagiti naulila a kameng ti Pamilia ni Ex-Councilor Braceros.
Sakbayna, napadayawan ni Dios ti Aluad-na Patricio S. Braceros kas Centenarian Awardee manipud iti Gobierno Probinsial nga idauluan ni Governor Ryan Luis V. Singson gapu iti pannakagtengna iti Tawen-na a 103. # (Web In-Action)
Posted by Bayan ng Cabugao, Ilocos Sur at 9:59 AM
Subscribe to: Post Comments (Atom)


text:
Mainaig a sinuksukatan
Mangikabil iti maysa a nagan ti panid tapno makita dagiti panagbaliw kadagiti naisilpo a panid wenno iti dayta a panid. (Tapno makita dagiti kameng iti maysa a kategoria, ikabil ti Kategoria:Nagan ti kategoria). Dagiti panagbaliw kadagiti panid iti Listaan ti bambantayam ket addada iti napuskol.
- B
- Daytoy a panagurnos ket nakapartuat iti baro a panid (kitaen pay ti listaan ti baro a pampanid)
- m
- Daytoy ket bassit a panagurnos
- b
- Daytoy a panagurnos ket inaramid babaen ti bot
- D
- Urnos ti Wikidata
- (±123)
- Ti panagbaliw ti kadakkel ti panid babaen ti bilang dagiti byte
11 Oktubre 2018
- (dip | hist) . . Modulo:Math; 20:02 . . (+870) . . Lam-ang (Tungtungan | aramid) (Pinabaro manipud iti Module:Math/861915621)
- (dip | hist) . . m Modulo:Mapa ti lokasion; 19:53 . . (+28) . . Lam-ang (Tungtungan | aramid) (Pinabaro manipud iti Module:Location map/857450186)


text:
SANTIAGO, Ilocos Sur – Nasugatan ti agama idi nakisinnapgid ti luganda iti sabali a motorsiklo idiay barangay Poblacion Sur itoy nga ili.
Nainaganan dagiti biktima a da Edgar Lagmay, 45, ken ti anakna a ni Mark Justin, residente iti Poblacion Sur, Santiago, Ilocos Sur.
Iti inisial nga inbestigasion dagiti polis, naggapu iti Ayson Street ti TMX Honda, addaan plaka 1119-AS a minaneho ni Edgar ket sumrek koma iti national highway ngem adda met a lumabas ti agpaabagatan a motorsiklo a TMX Honda, addaan plaka OE-1750, a minaneho ni Ericson Elizalde, 18, residente iti Olo-olo Sur, Santiago, Ilocos Sur ket nagsinnapgidda.
Naitaray dagiti agama iti ospital tapno maagasanda.#


text:
SINAIT, Ilocos Sur – Natay ti maysa a barangay kagawad kalpasan a mapapati a nakidinnungpar ti motorsiklona iti maysa a delivery van iti national highway a sakup ti Barangay Calanutian ditoy nga ili.
Natay gapu kadagiti grabe a sugatna ni Vicente Alejandrino, barangay kagawad ti Nagsangalan, Vigan City.
Segun iti report, agawiden manipud iti Laoag City a naggatanganna iti piesa ti lugan ti biktima idi mapapati a nakadungparna ti delivery van.
Naitaray met iti ospital ti drayber ti van.
Nakaro ti dadael ti motorsiklo ti biktima.#


text:
Nagkaykaysa a Pagarian
Nagsasabtan: 55°N 3°W / 55°N 3°W
Ti Reino Unido ti Gran Británia ken ti Irlanda del Norte, mabalin a ma-ipangyababaana a kas Reino Unido (iti Ingles ket: United Kingdom of Great Britain and Northern Ireland, ma-ipangyababaan a United Kingdom wenno UK) ket maysa a naturay nga estado a masarakan idiay akin-abagatan a daya ti Europa. Ti teritorio na ket nai-porma iti isla ti Gran Británia, ti akin-abagatan a daya a parte ti isla ti Irlanda, ken iti dadduma a babassit nga isla na asigdan dagitoy.
Ti Reino Unido ket maysa a unitario nga estado na comprendido iti upat na constituyente a kailian: ti Inglaterra (England), Eskósia (Scotland), Gales (Wales), ken ti Irlanda del Norte (Northern Ireland), ken daytoy na estado ket maiturturayan ti maysa a parlamentario a sistema na nai-centro idiay capital na a Londres, ñgem adaan met to tallo a decentralizado na nacional a administacion idiay Belfast, Cardiff, ken Edimburgo (Edinburgh), daguiti capitales ti Irlandia del Norte, Gales, ken Eskósia respectivamente. Ti Reino Unido key maysa ñga monarquia parlamentaria no sadino ket ni Reina Isabel II (Queen Elizabeth II) iti jefe ti Estado. Daguiti Dependencias ti Corona ket daguiti Islas ti Canal ken ti Isla ti Man na haan a parte iti Reino Unido, ñgem daguitoy ket ag-forma iti federacion ken ti Reino Unido. Addan ti Reino Unido ti katorse a Terteritorio ti Ultramar, amin dagitoy ket vestigios iti dati ñga Imperio Britanico, na idi kalawaan ti territorio na idi 1922 ket sakop na ti maysa-na-upat na parte ti terrestrial na rabaw ti planeta. Ni Reina Isabel II ket agtultuloy na agtaktakder ñga cabeza iti Mancomunidad daguiti Naciones ken jefe ti Estado daguiti ili nga kaarian idiay Mancomunidad.
Paammo[urnosen | urnosen ti taudan]
- ^ Awan ti linteg nga nagpasingket nga agbabalin ti God Save the Queen nga opisial a nailian a kanta. It ugali a Britania, dagitoy a kalintegan ket saan a nasken; ti panagiyebkas ken panagusar ket agpakabael nga opisial a nailian a kanta. Ti God Save the Queen ket agserbi pay a ti Naarian a kanta para kadagiti sabsabali a pagilian.
- ^ Naisakup babaen ti Konsilo iti Europa Dokumento ti kalintegan ti Europa para iti Rehional wenno dagiti Minoridad a pagsasao, ti Gales, Eskoses a Gaeliko, Korniko, Irlandes, Eskosés ken ti rehional a kapadpadana nga Ulster nga Eskoses ket opisial a maibigbigana kas iti Rehional wenno Minoridad a pagsasao babaen ti Gobierno ti UK para kadagiti panggepan iti Dokuento ti kalintegan.[3] Kitaen pa ti Dagiti pagsasao iti Nagkaykaysa a Pagarian.
- ^ Dagiti agkamkamatalek a Briton ket agmaneho iti kanigid mailaksid ti BIOT ken Gibraltar.
- ^ ISO 3166-1 alpha-2 dagiti estado nga isu kuma ti GB ken .gb ket naususar idi babaen ti Gobierno, ngem naipasardeng para iti .uk. Ti .eu a pagturayan ket naibingbingay kadagiti sabali a kameng nga estado ti Kappon ti Europa.
Dagiti nagibasaran[urnosen | urnosen ti taudan]
- ^ "Directgov: English language – Government, citizens and rights". Directgov. Naala idi 23 Agosto 2011.
- ^ "Commonwealth Secretariat – UK". Commonwealth Secretariat. Naala idi 23 Agosto 2011.
- ^ "Dokumento ti kalintegan ti Europa para iti Rehional wenno dagiti Minoridad a pagsasao". Scottish Government. Naala idi 11 Disiembre 2010.
- ^ "Panagsukat ti populasion". Opisina para kadagiti Nailaian nga Estadistika. 30 Hunio 2011.
- ^ "Senso ti 2001: Karkuloo ti populasion". Opisina para kadagiti Nailian nga Estadistika. Naala idi 21 Abril 2011.
- ^ a b c d "Nagkaykaysa a Pagarian". International Monetary Fund. Abril 2011. Naala idi 8 Mayo 2011.
- ^ "Gini coefficient of equivalised disposable income (source: SILC)". Eurostat Data Explorer. Naala idi 13 Agosto 2013.
- ^ "2014 Human Development Report" (PDF). 14 Marso 2013. pp. 22–25. Naala idi 27 Hulio 2014.
- Nagkaykaysa a Pagarian
- Dagiti batay-linteg a monarkia
- Dagiti pagilian a nagbeddengan ti Taaw Atlantiko
- Dagiti pagilian ken teritorio nga agsasao ti Ingles
- Dagiti pagilian idiay Europa
- G8 a pagpagilian
- G20 a pagpagilian
- Dagiti pagilian nga isla
- Dagiti liberal a demokrasia
- Dagiti estado a kameng ti Mankomunidad ti Pagpagilian
- Dagiti estado a kameng ti Konsilo ti Europa
- Dagiti estado a kameng ti Kappon ti Europa
- Dagiti estado a kameng ti NATO
- Dagiti estado a kameng ti Kappon para iti Mediteraneo
- Dagiti estado a kameng ti Nagkaykaysa a Pagpagilian
- Akin-amianan nga Europa
- Akinlaud nga Europa
- Dagiti isla ti Britaniko


text:
Ti Krisis ken ti Dua nga Arte ni Mannurat a Filipino
(Lagip iti 1996 UP National Writers Workshop)
-Maikadua a Paset-
KADAGITI naisagana a manuskrito a natratar iti workshop, saglilima a daniw ti apag dagiti fellow iti daniw, saggaysa met a sarita ken drama kadagiti fellow iti sarita ken drama. Iti dua a lawas a workshop, 64 a daniw (9 Iluko, 25 Filipino, 30 Ingles), 10 a sarita (1 Iluko, 4 Filipino, 5 Ingles) ken 4 a drama (Filipino amin) ti napagiinnadalan. Iti biang dagiti Iluko a manuskrito, nupay naibasa dagiti orihinal nga Iluko, ti patarus dagitoy iti Filipino ti naaramat iti workshop.
Kaaduan kadagiti manuskrito, nangruna dagiti Ingles, ket maipapan iti ayat, angst wenno saksakit-nakem/ir-iruken-puso, problema iti familia ken relasion. Sumagmamano met ti nagbatay iti social realism ket imparangarang, nagkomentario dagitoy kadagiti problema iti kagimongan a Filipino, kadagiti di maikanatad a maar-aramid iti gobierno, alienasion/panangirurumen kadagiti babassit ken nakapsut nga umili/indibidual. Adda met dagiti sinurat a nangibagi iti masasao a gay literature (maipapan iti kinabakla wenno homoseksualidad) ken feminist literature (maipapan iti karbengan/wayawaya ti babai/kinababai).
Saan a nailanad iti manuskrito ti nagan ti autor. Naikkan dagiti manuskrito iti I.D. numbers ket saan nga ammo no siasino ti akinkukua kadagitoy. Sa la maammuanen no malpas a madiskas ti manuskrito. Maawagan no kua ti autor tapno mangted iti reaksion.
Maibasa nga umuna ti manuskrito ket kalpasanna, agdalan iti sistematiko ken ekstensibo a "panangrangrangkay" dagiti panelist ken fellows iti agduduma a panirigan, paniripan, pamulinglingan. Agduduma met no kua dagiti interpretasion ken konklusion a rummuar ket masansan nga adda rumsua a debate iti baeten dagiti panelist bersus panelist, fellow bersus fellow wenno panelist bersus fellow. Nupay kasta, kadawyan a mahusgaran ti maysa a sinurat segun iti kinaepektibo/panagballigi daytoy kas naliteraturaan nga obra ken kas arte depende iti tema a pinili ti autor ken/wenno gapu/kagagapu ken objective a sinuratna daytoy. Kangrunaan met a masitar ti lohika, lengguahe, diksion, balabala, karakterisasion ti sinurat ken ti novelty/kinaorihnal daytoy. Dakkel a pakadillawan dagiti gapuanan a narabaw ken nakapsut ti pannakasangal/pannakabalabalana, kasta met dagiti sarita a parparawpaw, predictable, didaktiko, stereotype, addaan kadagiti makunkuna a cardboard characters wenno nakakahon nga istruktura.
Kadagiti daniw, gagangay a maanalisar dagitoy base iti kinapudno ken/wenno integridad nga anag ken kupikopna, ti kabileg ken kasamayna, ti lohika dagiti imahen ken metapor. Maysa a kangrunaan a pakababalawan ti maysa a daniw ti kalidem/kakusnaw/kaakikid ti sirmata/parmata ti mannaniw iti direksion wenno epekto a kayatna a pakabuklan wenno panggep ti daniwna. Mortal met a pagbasolan ti panagaramat kadagiti cliché ken trite a balikas wenno phrases iti daniw. Dagitoy dagitay "naasukaran" ken "nasabsabongan" a balikas wenno phrases a gapu iti kanayon a pannakaaramatda ket nadudog ken nagagaran dagitoy ket awananen iti kidag wenno kugtar, puersa ken kinalibnos ken kinasadia uray pay no nabileg wenno nabagas ti kaipapanan dagitoy.
Saan met a bin-ig a dagiti nagbiddutan wenno nagkurangan ti madillaw kadagiti manuskrito. Kangrunaan met a maitudo dagiti pagpintasan ken nagballigian dagitoy. Maadal dagitoy tapno maammuan ken mapaneknekan ti kinasamay ti maysa a masao a napintas ken nagballigi nga obra.
Kaaduan a fellow, nangruna dagiti mannaniw, ti nangilawlawag kadagiti daniwda a narigat a maawatan wenno nanggubuay iti agduduma a pamanunotan ken singasing kalpasan a "pagrarangasan" dagiti panelist ken fellow a kritikaren. Addada met dagiti agkedked a mangibuksil kadagiti daniwda ken simple a mangbalewala kadagiti kritisismo. Iti pammaliiwko, nakaay-ayat daytoy a pasamak maipapan iti daniw. Iti bukodko a panirigan, umno laeng a pagtalinaeden ti maysa a mannaniw ti burburtia wenno misterio ti ken iti daniwna tapno agtalinaed ken agnayon daytoy kas daniw a nagaladan iti burburtia ken misterio. Iti biangko kas agsursurat met iti daniw, no ti ranta a daniw ket narikut, igagara ngarud ti mannaniw a putaren ti daniwna a narigat a maawatan tapno makaarit, makatignay, makapataud kadagiti interpretasion a kapadpad man wenno kasungani ti bukod nga intension ti mannaniw. No mapasamak a kasta, di mainsasaan nga agballigi ti daniw ket maaddaan daytoy iti bukod nga indibidualidad ken biag tapno agtalinaed ken agnayon. Daytoy a penomenon ti daniw ket nalawag a napasingkedan kabayatan ti workshop. Malaksid iti bukod a palawag ti mannaniw iti daniwna, timmaud ti sabsabali pay a bersion ken/wenno naiduma pay ketdi nga idea ti baro a daniw manipud kadagiti reading ken interpretasion a naiparang.(maituloyto)
[Ti Umuna ken Maikadua a Paset ->>]
*Estetika ti Pannakidangadang ti Sumagmamano nga Agtutubo a Mannaniw iti Iluko
*Ti daniw ket para kadagiti maidaddadanes ken mapapaidaman
*Kinabutengda Ti Dandaniw Daytoy Nga Ilokano
*Nakalipat Dagiti Mannaniw Ita A Panawen?
Ti Pudno A Literary Criticisms: Saan A Komentario
Literary Criticisms...Arte... Bias... Fallacies!
(Pure Literary Theory)
Iti maysa a literary study a naaramid ditoy Nueva Vizcaya, adda maysa a mannurat a pinagadalanmi ti maysa a sinuratna. Adu ti nangbabalaw kadagiti saan a napintas a pasetna. Nagakit ti nakem ti mannurat. "Kunam kay la nalaing," kinunkunana kano idi nagawid. Naupay a nagsurat.
Ditoy Pilipinas, nangruna kadatayo nga Ilokano, ditay ammo ti kayat a sawen ti "literary criticisms." Gapu ta ditay ammo, isu nga awan ti makuna kadatayo a "literary critic." Ammotayo ti mangpadayaw ken mangbabalaw iti maysa a sinurat - sarita wenno daniw - ngem saan a kasta ti makuna a kritisismo. Adu a kritisismo ti nabasami manipud kadagiti mannurat nga Ilokano. Ngem awan pay nabasami a nangsurot iti "standard" ti literary criticisms. Kritikarenda dagiti pinilida a teksto segun iti ammoda kas mannurat. Dakkel a biddut daytoy! Apay ta kunami daytoy? Wen, ta awan nalawag a "literary theory" nga aramatenda.
"Literary Criticisms is the critical analysis of a written text through a certain literary theory," kuna ni Steinkraus. Kasta met laeng ti kuna dagiti nagkaadu a libro ti literary criticisms. Iti kritisismo, daydiay "teoria" ti agsao, saan a daydiay kritiko. Ta no awan ti teoria nga aramaten ti kritiko, aramatenna ngarud ti "bukodna" a panagraman. No aramatenna ti bukodna a panirigan, aglalaok ti agserbi a "basis" ti kritisismona. No kasta, saanen a literary criticisms dayta no di ket "commentary."
Ti maysa a mannurat, mabalin a nalaing nga agsurat. Ngem dina kayat a sawen a nalaing iti literary criticisms. Nagduma a paglaingan ti panagsurat ken kritisismo. Kadagiti pasalip ti Literatura Ilokana, saan koma nga aghurado dagiti premiado a mannurat no awan pamalatpatanda iti literary criticisms tapno awan "bias" a mapasamak kadagiti makisalip. Apay a nagduduma ken nagaaddayo dagiti rankingsda? Numero uno iti maysa, kutit iti sabali? Nakalawlawag ti rason: awan ammoda iti literary criticisms. No adda koma ammoda iti literary theories ken criticisms, agpapada ti rankingsda - no adda man diperensia, asideg laeng, ta adda "teoria" nga isu ti sursurotenda.
Maikadua a parikut, uray dagiti agpaspasalip ket "nakurang" ti ammoda. Limitaranda koma ti klase ti sarita a pagsasalipan, saan laeng nga iti rukod ken topiko. Kasano rukoden ti hurado ti napintas a formal story iti ideological story? Agsabali ti criteria dagitoy iti literary criticisms! Kasla damdagem no ania ti naim-imas, pinakbet wenno inabraw. Sabali ti panagluto iti pinakbet - sabali iti inabraw. Kapilitan nga agdepende iti "panagraman." No pinakbet ti insalipmo ket pinakbet met ti kaimasan a sidaen ti ahurado, nagasatka.
Kadagiti pasalip, saan a marukod ti arte babaen ti "bukod a panagraman." Idiay Zurichl, adda maysa a pasalip iti kabaruanan a panagdaniw: Postmodern Poetry Writing Contest. Naglawag. Salip iti posmodernismo a daniw. No makisalipka, ammomon no ania ti pagsasalipan. Namnamaem metten a dagiti mabigbig a kritiko iti posmodernismo dagiti agserbi a hurado - saan a batsa mannaniw. Ania a literary theory ti aramaten dagiti hurado? Siempre, dagiti "marka" ti posmodernismo: saan a klasikal - saan a moderno.
Ngem adda nangpadas iti kastoy nga Ilokano! Daytoy daydiay "Salip Ti Avant-Garde A Daniw Iti Iluko" ni Poet Laureate Godofredo S. Reyes idi 1995-1999. Nalawag: Avant-gardismo ti pagrukpodan. Kalpasan dagidi pasalip, kiununa ni Apo Reynaldo Duque: Awan ti avant-garde kadagiti amin a naisalip. Pudno. Ditoy a narukod ti abilidad dagiti mannaniw nga Ilokano no ammoda met laeng ti "literary theory" wenno saan.
Narigrigat ti agadal iti literary criticisms ngem iti panagsurat. Ngem nalaka laeng ti "agkomentario" kas ar-aramiden dagiti dadduma a mannurat. Saan met a dakes ti "agkomentario" ta presentasion laeng met daytoy ti maysa a bukod a panirigan nga agbatay iti adu a pagbasaran. Laeng, laglagipenna koma a no agkometario, saan a literar critic no di ket commentator.
Kasano a mailasin ti komentario ken literary criticisms? Iti Philosophy Of Arts ni L. Schneider, kunana: When one involves the purpose of the artist, he is not a good critic...Ngarud, umuna, tapno makuna a nalaingka a kritiko, ken ammom ti basic literary theory, "dimo iramraman ti autor." Ti saludsod, " ania ti arte ti adda nga ikut diay daniw?" Saan nga, "ania ti kayat a sawen diay autor?" Adun ti nabasami a kritisismo nga ibibiangda ti autor.
Maikadua, iti Literary Critics Today, ni D. Stevens, kunana: I have an observation with our literary critics today. They talk so much on the content... the ideology and message of the text, instead of its form as a work of art...
Ti arte, saan a saritaan iti moralidad wenno ideolohia. Kadagiti agdama a pasalip iti Literatura Ilokana, no nalag-an ti sermon wenno ideolohia ti isalipmo, maabak. Salip iti moralidad, saan nga arte. Adda maysa a nakisalip, nabasami ti saritana: pilosopia ti being and nothingness ni F.Nietzche ti linaonna. Siempre, sarita ti makaupay nga eksistensialismo ti tao ti estoria. Naabak. Kuna ti maysa a hurado, "Nagpintas ti urnos ti estoria. Ngem ti kinaawan namnama ti tao ditoy a lubong ti mensahena. Saan a napintas!. Kasta ti kunami nga awan ammona iti literary criticisms. Agbatay iti bukodna a pilosopia - kagurana ti Nietzchean existentialism. Wenno ibasarna iti kadaanan a dogma ti kultura a dakes ti awan namnamana a tao. Wenno iti pilosopia ti simbaan a natay ni Kristo tapno adda namnama ti tao. Kayatna a sawen, sapulen dayta a hurado ti sarita a mangipakita nga "adda namnama ti tao" tapno mapapigsa met ti namnamana nga agbiag? Saannan a rukoden ti estetika ti sarita a naisalip segun iti pilosopia ti arte no di ket iti moralidad. Kastoy a "bias" ti mapaspasamak kadagiti pasalip. Saanen a prinsipio ti "literary criticisms" ti impakatna no di ket "bukodna a kapanunotan." Emphatic fallacy, kunada. Iti piksion, ti arte ti saritaan, saan a moralidad. #
Kallabes Nga Artikulo:
ITI DANIW, ARTE WENNO IDEOLOHIA?


text:
San Remigio, Cebu
Ti San Remigio ket maysa a maika-3 a klase nga ili iti probinsia ti Cebu iti Filipinas.
Dagiti baranggay[urnosen | urnosen ti taudan]
Ti San Remigio ket nabingbingay a politikal kadagiti 27 a barbaranggay.[2]
- Anapog
- Argawanon
- Bagtic
- Bancasan
- Batad
- Busogon
- Calambua
- Canagahan
- Dapdap
- Gawaygaway
- Hagnaya
- Kayam
- Kinawahan
- Lambusan
- Lawis
- Libaong
- Looc
- Luyang
- Mano
- Poblacion
- Punta
- Sab-a
- San Miguel
- Tacup
- Tambongon
- To-ong
- Victoria
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cebu". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cebu". Datos ti Populasion ti Ili. Dibision ti Panagsukisok ti LWUA. Naala idi 7 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
VIGAN CITY – Pito a paset ti
historia daytoy a siudad ti maipattopattok a maipasdek babaen dagiti
estatua iti igid ti karayan Mestizo kas paset ti river cruise a
proyekto ti gobierno ti siudad a pangawis kadagiti turista.
“Daytoy ket
maysa a river cruise a saan laeng a buybuyaem ti aglawlaw ti Vigan no
di pay adda masursurom maipapan iti historia ti Vigan,” daytoy ti
imbaskag ni Mayor Eva Marie S. Medina iti interbio kenkuana ni Jun
Ramos itay nabiit a naipatangatang iti DWRS.
Impalgak ni Medina nga addanto
pito nga estasion a pakaipatakderan dagiti estatua a mangiparang
kadagiti kangrunaan a pagteng iti historia ti Vigan kas iti
isasanglad ni Juan de Salcedo ken dadduma pay a pagteng, ken dagiti
tradisional nga industria kas iti panagaramid iti burnay, damili,
abel ken sinelas, ken dagiti makan a kas iti longganisa, bagnet ken
sitsaron. Maikabil dagiti estatua iti igid ti karayan a pasiaren
dagiti turista bayat ti river cruise iti Mestizo River.
Kinuna ti mayora a madama ti
pannakaisagana ti karayan para iti nasao a river cruise a manamnama a
mairusat iti bulan ti Mayo a panangselebrar ti siudad iti Viva Vigan
Festival of the Arts.
Mangrugi ti river cruise iti
Barangay 2 agingga iti Barangay Tamag, segun iti mayora.
Rinibribu a turista ti manamnama a
sumangbay ditoy siudad iti umuna a lawas ti Mayo daytoy a tawen a
maysa a kangrunaan nga atraksion ti Binatbatan Street dancing
competition.
Mainaig kadagiti fish cages iti
Barangay Tamag, impasingked ti mayora a saanda a maapektaran iti
proyekto ti siudad a river cruise.
Kinuna ni Medina a paset ti
panagbiag dagiti agindeg iti igid ti karayan dagiti fish cages ket
saanda a maapektaran iti maisayangkat a river cruise no di
maiyurnosda laeng.
Kinuna ti mayora a kasla sampan ti
paaramidda a bangka a kabaelanna a kargaen ti manipud iti sangapulo
ket uppat agingga iti sangapulo ket innem a tao, ken nagtimbukel ti
tuktokna.
Plano idi a karaman a daliasaten
ti river cruise ti dan-aw iti likudan ti Arsobizpado de Vigan ngem
saanen a maituloy gapu ta saan a makalasat ti bangka iti sirok ti
kalsada iti Govantes dike.
Maysa idi nga isla ti Vigan ket
ditoy ti sangladan dagiti komersiante nga Intsik nga agimaro iti
tagilakoda kas sukat kadagiti produkto ditoy.#


text:
NAGBUKEL, Ilocos Sur – Ginasut a kapuon ti marihuana ti pinag-ot ken pinuoran dagiti nagtitipon nga elemento ti kapolisan iti kabanbantayan a paset ti Barangay Lapting ditoy nga ili idi malem ti Marso 9.
Iti inwayat nga operasion ti nagtipon a personnel ti Nagbukel police station, PDEA-RO1-ISSEO (Ilocos Sur Special Enforcement Unit), ISPIB ken ISPIDMB, pinag-otda ti agdagup iti 600 pinuon ti fully grown a marihuana a mapattapatta nga agbalor iti P120,000.00 a naimula iti maysa a plantasion sadiay Barangay Lapting ditoy nga ili nga aglawa iti 60 metro kuadrado. Sabali laeng ti nakumpiskada a napagango a bulong ti marihuana nga agdagsen iti 20 kilos a mapattpatta nga agbalor iti P500,000.00
Kalpasan a naparutda dagiti mula, pinuoran dagiti operatiba dagitoy kalpasan a nainbenta-rioda ken nangalada iti sumagmamano kapunggos nga isalogda.
Ngem nakalibas ti mangtar-taraken iti daytoy maiparparit a mula a nabigbig idi agangay a maysa a George Cabalar y Ciubal aka Tomas idi naangotanna iti kaadda dagiti operatiba.
Maisagsaganan ti kaso maikontra ken ni Cabalar.#


text:
STO. DOMINGO, Ilocos Sur – Saanen a naidanon a sibibiag iti ospital ti drayber ti motorsiklo kalpasan a dimmungpar iti poste ti silaw sadiay Barangay Cabigbigaan ditoy nga ili idi sardam ti Abril 12.
Indeklara ti doktor ti Northside Doctors’ Hospital, Bantay, Ilocos Sur nga awanen ti biag ni Alberto Padua y Naceno, 45, naasawaan, pintor ken residente iti Barangay Panay Sur, Magsingal, Ilocos Sur idi naidanon iti nasao a balay-pagagasan.
Iti panagimbestiga dagiti polis, sakbay aksidente, nagiinom da Padua ken maysa a katrabahuanna.
Mapapati a napukaw ni Padua ti kontrolna iti manibela bayat ti panagdaliasatna nga aggawid a nagresulta iti panangdungpar ti motorsiklo iti poste ti silaw iti Barangay Cabigbigaan a puon ti nagsagrapanna iti nakaro a dunor iti ulona.
Nakaro met ti dadael ti motorsiklo ti biktima.#


text:
Awan pay tallopulo a minuto, addaytan ni Pakol a nakasakay iti agkinodkinod a Suzuki 125 a motorsiklona. Naisem a nagturong iti ayan ni Antokoy a kasla nakapon a baka iti nagtugawanna.
“Boss, ania ti parikut ta nasidunget dayta rupam?” impasungadna.
“Saan a nasayaat ti ar-aramiden ti sigud nga amom sika, Pakol!” kinuna ni Antokoy.
“Apay, boss, ania ti inaramidna? Sika a no iyaramidantan iti black propaganda, he! he!” naparagsit nga insingasing ni Pakol.
“Dayta ngarud ti ar-aramidenna ita, Pakol, isu a masapul ti counter punch. Ket sika dayta a a knock out punchko!” kinuna ni Antokoy.
“Awan danag, boss. Ania ti aramidenta?”
“Umay ditoy dagitay pinaayabak a reporter. Kayatko nga isalaysaymo dagiti inestoriam idi kaniak nga aramid ni Mayor Pallot,” uray la inradies ni Antokoy ti nakitana a Korean bug iti rabaw ti lamisaan.
“Aregleyted, boss, basta sika. Ngem agkas adbansnak koma pay laeng iti para sukmon no adda,” inyumbi ni Pakol iti baro nga amona. Kapilitan a dimmutdot ni Antokoy iti dua a tallo ti ulona manipud iti petakana. Dina koma kayat ti mangdadael ngem isu metten ti isupotda no saan a makasiput. Saan a bale ta pudno met amin nga itanawtawto ni Pakol.
Kalpasan ti panagbulallek dagiti dua a taga-media iti aglima kilo a maritangtang nga impaisagana ni Antokoy, inrugidan ti eksklusibo nga interbio.
“Sakbay nga ibuksilak ti gapu no apay a pinaayabankayo, kayatko man ti umapela kadagiti umili a saanyo koma a patpatien dagiti pamadpadakes ti kampo ti kabalubalko itoy numo,” kinuna ni Antokoy bayat ti panangsirigna iti kamera.
“Ania kadi aya ti ibagbagada, apo future Mayor?” sinaludsod ti reporter.
“Ibagbagada a saantayo a kabaelan ti agserbi ta natay laeng kano ti paglaingantayo. Ala wen, maysatayo a balsamador ngem ketdi awan ti inagrabiadotayo. Saantayonto a maalumiim a makisango iti aniaman ti klasena a tao uray pay dagiti kunada nga indigents. Saan a kas kadakuada nga iti laeng tiempo ti eleksion ti pannakaituredda a mapan makilamano kas kada mangungngo kadagiti botante uray no pitakpitak wenno nalang-es dagiti imada. Ti makadakes, napanda pay pinabaklas dagiti postersko kasukat ti sangaribu a pisos. Mabalinyo a damagen iti campaign managerko ta isu ti nakakita.”
Nagtungtung-ed ti nauneg ti panagmatmatana a reporter apaman a sinalaysay ni Batongol ti nakitana nga inaramid ti mayor kadagiti posters ni Antokoy kadagiti dumaya a barangay.
“Ita, adda met ditoy ni Pakol. Isu ti sigud a para aramid iti press release ni Mayor Pallot. Kayatko nga ibinglayna kadakayo ti ammona nga aramid ti sigud a pagserserbianna ken no apay nga ita ket addan a tumultulong kadatayo,” kinuna manen ni Antokoy.
“Ania kadi ti saritaem, Pakol? inamad ti reporter. Impaturong met ti natangken ti ngisitna a cameraman ti kamera iti rupa ni Pakol.
“Diak koman kayat ti agsao yantangay awanak metten iti poderna ngem kakaasinto manen ti ili a Calungonan no agtalinaed ti isu met laeng a pamilia iti turay,” inyintro ni Pakol.
“Ania ti kayatmo a sawen?” sinaludsod ti reporter.
“Idi addaak pay laeng ken ni Mayor Pallot, kanayon a maisursurotak kadagiti derby a pappapananna sadiay Manila. Umabot iti milion ti maipaabakna iti maysa a rabii. Adda pay daydi innem a bulan nga awan a pulos nangabak dagiti intapogna a manok ngem kasla saan nga agpamarut ti bulsana. Gapu ta kaban ti munisipio ti paggapgapuan ti ipustana! Dayta ti kangrunaan a makaigapu no apay nga agingga ita ket saan pay a nalpas ti pasdek ti tiendaan.”
Inuray ni Pakol a nagnadnad dagiti balikasna sa medio pinapungayna ti matana a nangsirig iti kamera.
“No ti anakna ti sumaruno nga agmayor, siento porsiento nga agtuloy ti kastoy nga aramid ti mayor. Husto met ti alegasion nga aramid sadiay Recto ti diploma nga ipakpakita ti kabalubal ni Apo Antokoy. Ta apay nga ammok? Gapu ta siak a mismo ti napan nanguyog kenkuana idi napan nagpaaramid iti peke a diplomana iti kina ECE!”
(Maigibusto)


text:
Kategoria:Dagiti plantilia ti infobox
Dagiti subkategoria
Daytoy a kategoria ket addaan kadagiti sumaganad a 12 a subkategoria, manipud iti 12 a dagup.
D
- ► Dagiti plantilia ti infobox dagiti arte ken kultura (4 K, 2 P)
- ► Dagiti plantilia ti infobox ti relihion ken pammati (1 K, 2 P)
- ► Dagiti plantilia ti infobox ti siensia ken katutubo (4 K, 1 P)
- ► Dagiti plantilia ti infobox ti tattao ken tao (2 K, 17 P)
P
Pampanid iti kategoria "Dagiti plantilia ti infobox"
Dagiti sumaganad a 88 a panid ket adda iti daytoy a kategoria, manipud iti 88 a dagup.
A
B
D
I
K
M
P
- Plantilia:Infobox pagbasabasa ti web
- Plantilia:Infobox pagilian
- Plantilia:Infobox pagsasao
- Plantilia:Infobox pagtagilakuan
- Plantilia:Infobox pamilia ti pagsasao
- Plantilia:Infobox parke
- Plantilia:Infobox pelikula
- Plantilia:Infobox piesta
- Plantilia:Infobox pilosopo
- Plantilia:Infobox planeta
- Plantilia:Infobox planetario a sistema
- Plantilia:Infobox Prepektura ti Hapon
- Plantilia:Infobox puesto a politiko


text:
Imbinsabinsa ti Commission on Elections dagiti prohibision no mangrugin ti election campaign inton Enero 13.
Segun iti maysa nga opisial, maiparitton ti pannakabalbaliw dagiti teritorio a pagbutosan.
Kasta met a maiparitton ti pannakaiyalis dagiti civil servants wenno empleado ti gobierno.
Maiparit payen ti panagikuyog kadagiti paltog malaksid no adda otorisasion manipud iti opisinana.
Saan metten a maipalubos ti pannakasuspenso dagiti nabutosan nga opisial ken iti panagaramat kadagiti eskort wenno securityn guards malaksid no adda clearance a naited kadakuada.
Kas sagudayen ti Resolution No. 9385, mangrugi ti campaign period para kadagiti senador ken party-list groups inton Pebrero 12 agingga inton Mayo 11, 2013 idinto a Marso 29 agingga iti Mayo 11, 2013 ti panagkampania dagiti para congressman, provincial, city ken municipal officials.
Agpatingga amin ti panagkampania inton Mayo 11, ket maiparitton ti agkampania iti Mayo 12, wenno Mayo 13, kaaldawan ti eleksion.#


text:
Ayonanmi la unay ti panggep ni Governor-elect Esmael “Toto” Mangudadato ti Maguindanao a panangbangon iti maysa a memorial para kadagiti biktima ti nakaam-ames unay massacre idi Nobiembre 23, 2009.
Rumbeng laeng a maipaayan dagitoy a biktima iti pakalaglagipan kadakuada iti mismo a nakapasaganda. Saan nga agserbi ti ipatakder a pakalaglagipan a kas buelta-riri kadagiti nadangkok la unay nga annabo ni Pilato no di ket agnanayon a panangipalagip nga awan ti mamaay dagiti makadurmen nga addang ken managimbubukod a panirigan iti naprogreso a gimong. Agserbi ti memorial a kas pangriing kadagiti amin nga agtakem iti turay a saan nga umabante dagiti managimbubukod a panggep a nalaokan iti aramid a maikaniwas iti tao.
Karaman kadagiti limapulo ket pito a biktima ti 30 a kameng ti media. Dayta ti nangibayog iti Pilipinas a kakritikalan a lugar iti lubong kadagiti amin a kameng ti Fourth Estate. Maipalagip a mapan agipila dagiti kakabsat ni Mangudadato iti candidacy daytoy idi napapatayda a kasla awan gawayda a piek. Masaker a saan laeng ti pagilian ti nadayyeg no di pay ti sangalubongan gapu iti kinaamesna.
Daytoy a pasamak ti nangilamina iti panunot, isip ken puso iti amin, nga iti ili ti Ampatuan, probinsia ti Maguindanao ti nakapasamakan ti nakaam-ames a krimen nga awan ngatan ti kapadana iti pakasaritaan ti pagilian mainaig iti eleksion.
Lugayanmi ti nadarisay a panggep ni Governor-elect Mangudadato iti pannakabuangay ti nasao a memorial park.
“It will also serve as testament to the newly-found freedom of the people of Maguindanao…” kinunana. Wen, ti tumaud a pakalaglagipan ket saanna laeng nga isimsimbolo ti pannakawayawaya ti lugar no di pay ti namnama nga umaddang ti marigrigat nga ili ket agbalin a narangya, narangpaya ken nadur-as nga ili a pagindegan dagiti nawaya nga umili. Daytoy ti kasapulan dagiti umili a nabayagen a saan a makagulagol iti bekkel dagiti addaan iti rapangan a panagem. Karbengan ti amin nga umili ti agbiag iti nadur-as ken nawaya nga ili ken addaan iti sibibiag a namnama.
Kanunonganmi pay ni former representative ti probinsia ti Sultan Kudarat Pax Mangudadato idi kunana: “The key to development is peace and reconciliation. There can never be peace and harmony if we are divided. Our people have suffered a lot from never-ending atrocities and armed confrontation…” Wen, nasakit man a panunoten ti makadurmen a napasamak, ngem masapul ken nasken la unay a positibo dagiti gannuattayo nga agturong iti nadur-as ken nawaya a panagbiag. Saanto a mapasamak dayta no awan ti kappia ken rekonsiliasion.
Kinuna pay ti diputado: “Let’s punish the guilty because I believe not all the Ampatuans are involved in the massacre…”
Nasken la unay ti panagtutunos. Ngem awan ti panagtutunos no ikagumaan ti bales. Awan met ti naraniag a masakbayan ti binnales. Agnanayonto a natuok ti panagbiag. Ta saan a makatulong ti binnales iti panagdur-as.
Umno la unay nga ayonantayo ken suportaran ti kappia ken rekonsiliasion tapno agmaris iti naraniag ti pakasaritaan ti lugar a pinangisit ti nakaam-ames a pannakamasaker dagiti inosente a tattao a pakairamanan dagiti kameng ti media.#


text:
Listaan dagiti naturay nga estado ken agkamkammatalek a teritorio iti Asia
Daytoy ti listaan dagiti naturay nga estado ken agkamkammatalek a teritorio iti Asia. Daytoy ket mangiraman kadagiti napno a mabigbigan nga estado, dagiti estado nga addaan iti limitado a pannakabigbig, ken dagiti agkamkammatalek a teritorio iti Asia ken dagiti saan nga estado ti Asia. Daytoy ket ilistana dagiti 48 a naturay nga estado ken dagiti 6 nga agkamkammatalek a teritorio ken dadduma pay a teritorio. Parte ti Rusia ket adda idiay Asia, ngem ti Rusia ket teknikal nga adda idiay Europa gapu ta ti kapitoliona iti Moscow ket adda idiay.
Dagiti linaon
Dagiti heograpikal a pagbeddengan ti Asia[urnosen | urnosen ti taudan]
Dagiti dibision a pagbaetan ti Asia ken Europa ket mapasamak iti Banbantay Ural, Karayan Ural ken Baybay Kaspio iti daya, ti Banbantay Kaukaso ken ti Baybay Nangisit ken dagiti rummuaranna, ti Bosporo ken Dardanelo iti abagatan. Ti Azerbaijan, Georgia, Kazakhstan, Rusia ken Turkia ket addaanda amin iti teritorio idiay Asia ken Europa. Ti Armenia ken Cyprus ket interoda nga adda idiay Akinlaud nga Asia ngem dagitoy ket sosiopolitikal a pagpagilian ti Europa.
Ti dibision a pagbaetan ti Asia ken Aprika ket kadawyan a naikeddeng a ti Kanal Suez ken mangikabil ti peninsula Sinai idiay Asia, ken isu a ti Ehipto ket mabalin a mairaman a kas estado ti Asia.
Ti dibision a pagbaetan ti Asia ken Australasia (Oceania) ket masuppiatan, ken maikabil iti ayan a pagbaetan ti Java ken Baro a Guinea. Ti Indonesia ket gay-atenna dagitoy dua a lugar, ngem naikeddeng a paset ti Asia. Ti Daya a Timor ket sagpaminsan a naikeddeng a kas parte ti Australasia, ngem gapu ti pannakalikmutna babaen ti Indonesia ken gapu ta parte idi ti Indonesia, daytoy ket naikeddeng a paset ti Asia. Ti Papua Baro a Guinea ket sagpaminsan a naikeddeng a paset ti Asia gapu ti kaarubana nga Indonesia, ngem manmano laeng daytoy, ken kadawyan amaawat a kas paset ti Australasia. Ti dibision a pagbaetan ti Asia ken Amianan nga Amerika ket naikeddenga nga iti Lingsat Bering. Adda dagiti Is-isla ti Aleutia ket mabalin a maikeddeng a kas Asia.
Dagiti naturay nga estado[urnosen | urnosen ti taudan]
Ti naturay nga estado ket ti politikal a pannakainaig iti epektibo a kinaturay iti populasion a panagramidanna dagiti pannangikeddeng iti nailian nga interesado.[1] Segun ti Kombension ti Montevideo, ti estado ket nasken nga addaan iti permanente a populasion, ti naipalawag a teritorrio, ti gobierno, ken ti kapasidad a sumrek kadagiti relasion kadagiti sabali nga estado.[2]
Dagiti estado a kameng ti Nakaykaysa a Pagpagilian[urnosen | urnosen ti taudan]
Adda dagiti 48 nga estado ti Asia ti daytoy a listaan. Aminda ket kameng ti Nagkaykaysa a Pagpagilian[3] malaksid ti Palestina, maysa daytoy a agpalpaliiw nga estado ken saan pay unay a nagtengngel iti kaaduan iti tinuntonna a teritorio.[4]
Dagiti saan nga estado ti Nagkaykaysa a Pagpagilian[urnosen | urnosen ti taudan]
Dagiti innem nga estado iti daytoy a listaan ket addaan kadagiti agdumaduma nga agpang iti pannakabigbig, ngem saanda a kameng ti Nagkaykaysa a Pagpagilian. Amin ket naipalawagda a kas dagiti estado babaen ti deklaratibo a teoria ti pannakaestado.
Dagiti agkamkammatalek a teritorio ken dadduma pay a teritorio[urnosen | urnosen ti taudan]
Dagiti innem nga entidad iti daytoy a listaan ket mabalin a suheto iti estado a saanda a paset, wenno addaanda iti espesial a pannakaitunos a naikeddeng babaen ti sangalubongan a tulag.
Kitaen pay[urnosen | urnosen ti taudan]
- Listaan dagiti pagilian ti Asia babaen ti GDP
- Listaan dagiti immun-una a naturay nga estado iti Asia
Dagiti nota[urnosen | urnosen ti taudan]
- Dagiti pigura ti populasion ken kalawa ket naitedda para iti sibubukel nga estado, mairaman dagiti lugar a mabirukan iti ruar ti Asia. Ti Azerbaijan, Georgia, Kazakhstan, Rusia, ken Turkia ket agramanda amin ti teritorio idiay Europa. Ti pagbeddengan a pagbaetan ti Asia ken Oceania ket saan a nalawag ti pannakaibaga, ken ti Indonesia ken Daya a Timor ket sagpaminsanda a naikabkabil iti Oceania.
- ^ a b c d Ti kalawa ken populasion dagiti estado nga addaan iti separista a rehion ket mairaman dagiti separista a rehion.
- ^ Nairangarang ti Herusalem a kapitolio ti Israel idi 1950.[31] Ti Linteg ti Herusalen ti 1980 ket ibagan a ti "Herusalem, kompleto ken naikaykaysa, ketti kapitolio ti Israel", ken ti siudad ket agserbi a tugaw ti gobierno, ayan ti pagtengan ti Presidente, dagiti opisina ti gobierno, korte suprema, ken parlamento.[32] Ti Resolution 478 ti Konsilio ti Seguridad ti Nagkaykaysa a Pagpagilian ken inrangarangna a ti Linteg ti Herusalen nga "awan serbi ken pateg" ken tinawaganna dagiti kameng nga estado nga agikkat kadagitidiplomatiko a misionda manipud iti Herusalem.[33] Dagiti ganganaet a pagilian ket agtalinnay kadagiti embahadada idiay Tel Aviv ken dagiti dadduma a siudad ti Israel.[34]
- ^ Urayno ti Kuala Lumpur ket ti opisial a kapitolio ti Malaysia, ti Putrajaya ket isu ti tugaw ti gobierno.[35]
- ^ Ti Akrotiri ken Dhekelia ket dagiti kuartel ti militar ti Britania, nga addaan iti populasion a mairaman dagiti 8,000 personel ken pamilia ti Nagkaykaysa a Pagarian.[36]
- ^ Urayno dagiti isla ket awanen dagiti nabati nga indehenio nga agtataeng, ti kuartel ti militar a pagbingbingayan ti Nagkaykaysa a Pagarian ken ti Estados Unidos ket mabirukan idiay isla ti Diego Garcia, nga agraman dagiti 4,000 nga agtrabtrabaho.[29]
- ^ Mangirepresenta ti dagup a kalawa ti daga. Mairaman ti tinunton a kalawa ti taaw, tidagup a kalawa iti 54,400 km2 (21,004 sq mi).
Dagiti nagibasaran[urnosen | urnosen ti taudan]
- ^ Ashley, Richard K (1 Hunio 1988). "Untying the Sovereign State: A Double Reading of the Anarchy Problematique". Millennium – Journal of International Studies. Sage Journals. 17 (2): 227–262. doi:10.1177/03058298880170020901. Naala idi 10 Agosto 2011.
- ^ "Montevideo Convention on the Rights and Duties of States". Council on Foreign Relations. 26 Disiembre 1933. Naala idi 10 Agosto 2011.
- ^ "United Nations Member States". United Nations. Naala idi 10 Agosto 2011.
- ^ "Non-member States". United Nations. Naala idi 5 May 2013.
- ^ a b c d e "Field Listing :: Names". CIA. Naala idi 28 Hulio 2011.
- ^ "UNGEGN List of Country Names" (PDF). United Nations Group of Experts on Geographical Names. 2007. Naala idi 28 Hulio 2011.
- ^ a b c d e f g h i j "List of countries, territories and currencies". Europa. 9 Agosto 2011. Naala idi 10 Agosto 2011.
- ^ a b c d e "Field Listing :: Capital". CIA. Naala idi 3 Agosto 2011.
- ^ "UNGEGN World Geographical Names". United Nations Group of Experts on Geographical Names. 29 Hulio 2011. Naala idi 3 Agosto 2011.
- ^ a b c d e f g h "Country Comparison :: Population". CIA. Hulio 2012. Naala idi 2 Septiembre 2012.
- ^ a b c d e "Field Listing :: Area". CIA. Naala idi 7 Agosto 2011.
- ^ a b c "About Abkhazia". Abkhazia Ministry of Foreign Affairs. Naala idi 3 Agosto 2011.
- ^ a b "Abkhazia (autonomous republic, Georgia)". Encyclopaedia Britannica. Naala idi 2011-03-03.
- ^ "Abkhazia presents proof of independence recognition by Vanuatu". RT. 7 Hunio 2011. Naala idi 3 Agosto 2011.
- ^ "Regions and territories: Abkhazia". BBC News. 8 Pebrero 2011. Naala idi 8 Agosto 2011.
- ^ a b c "Country Overview". Office of the Nagorno Karabakh Republic in the United States. Naala idi 3 Agosto 2011.
- ^ "Regions and territories: Nagorno-Karabakh". BBC News. 20 Enero 2011. Naala idi 3 Agosto 2011.
- ^ "Official website of the President of the Nagorno Karabagh Republic". President.nkr.am. Naala idi 8 Agosto 2011.
- ^ "Nagorno-Karabakh (region, Azerbaijan)". Encyclopaedia Britannica. Naala idi 8 Agosto 2011.
- ^ a b "A Mediterranean Quagmire". The Economist. 22 Abril 2010. Naala idi 3 Agosto 2011.
- ^ "Cyprus country profile". BBC News. 27 Mayo 2011. Naala idi 3 Agosto 2011.
- ^ "DPÖ: "2009 sonu itibarıyla nüfus 285 bin 356"". Kibris Postasi. 8 Oktubre 2010. Naala idi 8 Agosto 2011.
- ^ "Palestinians face new uncertainty over President Mahmoud Abbas succession". The Independent. 20 Septiembre 2015. Naala idi 29 Oktubre 2015.
- ^ "Israel and Palestinian territories country profile". BBC News. 9 Marso 2011. Naala idi 8 Agosto 2011.
- ^ a b c "Regions and territories: South Ossetia". BBC News. 8 Pebrero 2011. Naala idi 8 Agosto 2011.
- ^ Kafkas Vakfi. "South Ossetia". Hartford Web Publishing. Naala idi 8 Agosto 2011.
- ^ "Government Information Office, Republic of China (Tawian)". Government Information Office, Republic of China (Tawian). Naala idi 10 Agosto 2011.
- ^ "Field Listing :: Dependency Status". CIA. Naala idi 8 Agosto 2011.
- ^ a b "British Indian Ocean Territory". CIA. Naala idi 14 Agosto 2011.
- ^ Kas naipaltiing iti Insik a teksto iti kayarigan ti Macau, ti teksto ti Batayan a Linteg ti Macao, ken ti Website ti Gobierno ti Macaobsite, ti napno a nagan ti teritorio ket Espesial nga Administratibo a Rehion ti Macao ti Republika ti Tattao ti Tsina. Urayno mabalin pay a mausar dagiti kombension ti "Espesial nga Administratibo a Rehion ti Macao", "Macao" ken "Macau".
- ^ "Middle East :: Israel". CIA. Naala idi 10 Agosto 2011.
- ^ "Basic Law: Herusalem, Capital of Israel". The Knesset. Naala idi 10 Agosto 2011.
- ^ "Resolution 478" (PDF) (Press release). United Nations Security Council. 1980. Naala idi 10 Agosto 2011.
- ^ Embassies and Consulates in Israel, Israel Science and Technology Homepage
- ^ "Putrajaya – Federal Administrative Capital". Malaysian Government. Naala idi 15 Agosto 2011.
- ^ "Akrotiri". CIA. Naala idi 14 Agosto 2011.


text:
Ni Jaime M. Agpalo, Jr.
Nabara a diskusion iti agdama ti kinaadda dagiti saan a mamati a maysa met a behikulo ti dimmur-as a literatura ti blogging ken uray networking. Ipetteng dagiti kritiko a daddadaelen dagiti bloggers ti kritisismo. A kasla ketdin ibagada nga isuda laeng ti addaan karbengan nga agaramat iti kritisismo?
Makapamurareg nga opinion, makapakudkod tuktok. Saanmi nga ayonan daytoy a kapanunotan. Agbibiagtayon iti cyber era. Adun ti namalbaliwan ti amin. Adun dagiti naginana a bituen iti panaglabas ti panawen.
Maysaak met a blogger sipud pay 2004. Addaan account kadagiti nadumaduma a social networking sites.
Nasken a sanguen ti kinapudno. No sadino ti turongen ti tugot ti panawen isu ti ayan ti desdes a kamangan. Saan a mabalin a liklikan ta daytoy ngarud ti diktar ti paniempo—ti panagbalbaliw, no di man isu ti kunaen a desdes ti panagdur-as. Saanen a malapdan ti agos ti panawen. No ania ti ayug ti tokar ti panawen, isu ti kumpasan. Ti tokar ti panawen ket agtaud iti cyber world.
Isu a saan koma a lagidawen dagiti tumpuar a kapanunotan wenno kritisismo kadagiti nabasa. Kalintegan ken nawaya ti asinoman a mangiyebkas iti kapanunotanna.
Adda amin kalintegan dagiti nagbasa a mangibaga iti kapanunotanda iti nabasada. Saan a one-sided ken old fashioned ti literatura. No ania ti tugtog ti panawen, adda sadiay nga agsalsala. Kas iti nasaotayon iti naminsan, nawaya ti literatura.
No nawaya, apay a lagidawen ti inna panagpayakpak iti law-ang ti cyber space?
Intay sanguen ti kinapudno, adda dagiti kritisismo iti net a saan a makaabut iti tumtumboken a kapkapnekan. Saan a maawan dayta. Ta nawaya ngarud a panangiyebkas ti kapanunotan ti agos ti panawen. Ngem saanna a kayat a sawen a no naidatag ket ayonamon wenno daytan ti umno. Biddut dayta. No saanka nga umayon iti kritisismo, ibagam ken ibagam pay dagiti rason a saanka nga umayon iti nakunana. Maaramid no kuan ti ad-adu ken nalawlawa a diskusion a pakaadawan kadagiti napinpino a kapanunotan. Ket no mangadawtayo, dagiti laeng kapkapnekantayo ti intay adawen, saan ket nga amin.
Uray kadagiti naiprinta a libro, adu met dagiti saan a makapnek a bunga ti kritisismo. Saan a makapnek ta saanda a naited dagiti ramen ti panagtig-ab. Nawaya met ti imprinta. Nawaya ti amin nga agimprinta. Ngem saan amin a bunga ti imprinta ket makapnek, kas iti saan amin a bunga iti blogging a kritisismo ket makapnek. Net man wenno imprinta isu nga isu. Isu a saan a maitutop a lagidawen a naiyaw-awan dagiti dumaldalan iti blogging. Lalo a saan a lagidawen nga isuda ti mangdaddadael iti naannayas a gunay ti kritisismo.
Ti makitak no apay nakuna ni kritiko daytoy ket ti kinapudno a naksayan ti audience dagiti sinurat a libro iti kritisismo. No naksayan ti audience, naksayan met ti posible nga aggatang kadagitoy a libro. Saan laengen a dagiti aggatang ti naksayan ta mairamanen a naksayan ti mapaglakuan kadagiti libro. Iti daytoy a proseso, bimmassit met ti mategged dagiti agsursurat iti kritisismo a mailibro. Dayta pannakakissay ti posible a kitaen ti nagbannogan ken nangpespesan ti utek ni kritiko ti ammok ken kapanunotak a naibagana a daddadaelen dagiti bloggers ti kritisismo.
Sanguen koma ti kinapudno. Timuden ti tokar ti panawen. Adun dagiti nagserra nga imprenta. Uray dagiti dadakkel a publikasion a dandani payen immabot iti siglo wenno nasursurok pay a namayagpag ket nagserra wenno insardengdan iti agimprinta ket simrekda laengen iti lubong ti digital wenno iti net. Daytoy ti kinapudno. No isu daytoy ti kinapudno, kumpasan ngarud ti tokar ti panawen!
Kas ti naisurattayon iti naminsan iti daytoy met laeng a kolum, adda kritiko a nangibaga met iti opinionna a nababa ti klase dagiti bunga ti literatura kadagiti website, blogs agramanen kadagiti nadumaduma a social networking. Kaparehas met la daytoy ti kapanunotantayo iti kritisismo. Adda puntosda. Ngem saan a maikkan iti importansia ti sentimientoda ta adda ngarud diktar ti agos ti panawen. Saan a masuba dayta nga agos—no sadino ti turongen ti agos, sadiay ti pangituonan ti pammaliiw wenno pakaituonan iti imatang.#


text:
Ditsaan-Ramain
Ti Ditsaan-Ramain ket maysa a maika-3 a klase nga ili iti probinsia ti Lanao del Sur iti Filipinas.
Dagiti baranggay[urnosen | urnosen ti taudan]
Ti Ditsaan-Ramain ket nabingbingay a politikal kadagiti 35 a barbaranggay.[2]
- Bagoaingud
- Barimbingan
- Bayabao
- Buadi Babai
- Buadi Alao
- Buadi Oloc
- Pagalongan Buadiadinga
- Dado
- Dangimprampiai
- Darimbang
- Dilausan
- Ditsaan
- Gadongan
- Pagalongan Ginaopan
- Baclayan Lilod
- Linamon
- Lumbatan Ramain
- Buayaan Madanding
- Maindig Ditsaan
- Mandara
- Maranao Timber (Dalama)
- Pagalongan Proper
- Polo
- Ramain Poblacion
- Ramain Proper
- Baclayan Raya
- Buayaan Raya
- Rantian
- Sundiga Bayabao
- Talub
- Buayaan Lilod
- Bubong Dangiprampiai
- Pagalongan Masioon
- Sultan Pangadapun
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Lanao del Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Lanao del Sur". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Thursday, March 5, 2015
UMDAS A SUPLAY TI NATENG ITI NISTC PUBLIC MARKET, MAMANTENER
Cabugao, Ilocos Sur – Saan a mapasamak ti panagkirang ti suplay a nateng iti NISTC Public Market ita a bulan maigapu ta adda latta maprodukto dagiti Off-Season Planters nangruna iti lugar a masasao a “Vegetable Bowl” ti ili nga isu ti Brgy. Salapasap ken kasta met kadagiti dadduma pay a barangay a naed dagiti mannalon a natenneben nga agmula ti nateng.
Iti binigat a panagbisita ti Web In-Action iti Tiendaan ti Cabugao, naregta ken nasapa a mapan aglako dagiti Vegetable Vendor and Traders iti partena a masakupanda iti Tiendaan. Malaksid kadagiti maimulmula a cash crops nga adda met awan ti klasena gapu ta rugrugida pay laeng a nagimula ket nawadwad ti suplay dagiti mainayon a pagbiag a magatang.
Imbatad ti kaaduan kadagiti aglaklako a saan a problema ti presio ti nateng ta mabalanse maigapu kadagiti maapit iti Off-Season ken nasaknap iti Backyard Gardening a programa ti LGU-Cabugao kadagiti sektor a maseknan iti pagtaraon.
Kabayatanna, innayon dagiti Vegetable Vendors nga adu pay ti nateng nga aggapu iti ili ti Sinait ken San Juan a mangbalanse no kaspangarigan bumassit ti suplay iti merkado.
Dagitoy nga aksion ken inisiatiba ket resulta iti nasaknap a programa ti Gobierno Lokal iti Vegetable Production babaen iti panangimaton ti High Value Crop Development Program (HVCDP) a pagkamkammayetan ti LGU-Cabugao ken ti DA-RFO 1. # (Web Situational Report)
Iti binigat a panagbisita ti Web In-Action iti Tiendaan ti Cabugao, naregta ken nasapa a mapan aglako dagiti Vegetable Vendor and Traders iti partena a masakupanda iti Tiendaan. Malaksid kadagiti maimulmula a cash crops nga adda met awan ti klasena gapu ta rugrugida pay laeng a nagimula ket nawadwad ti suplay dagiti mainayon a pagbiag a magatang.
Imbatad ti kaaduan kadagiti aglaklako a saan a problema ti presio ti nateng ta mabalanse maigapu kadagiti maapit iti Off-Season ken nasaknap iti Backyard Gardening a programa ti LGU-Cabugao kadagiti sektor a maseknan iti pagtaraon.
Kabayatanna, innayon dagiti Vegetable Vendors nga adu pay ti nateng nga aggapu iti ili ti Sinait ken San Juan a mangbalanse no kaspangarigan bumassit ti suplay iti merkado.
Dagitoy nga aksion ken inisiatiba ket resulta iti nasaknap a programa ti Gobierno Lokal iti Vegetable Production babaen iti panangimaton ti High Value Crop Development Program (HVCDP) a pagkamkammayetan ti LGU-Cabugao ken ti DA-RFO 1. # (Web Situational Report)
Posted by Bayan ng Cabugao, Ilocos Sur at 8:00 AM
Subscribe to: Post Comments (Atom)


text:
Metal
Ti metal (manipud ti Griego "uέtaλλov" – métallon, "mina, pagbatuan, metal"[1][2]) ket isu ti solido a materiales (ti maysa a elemento, kompuesto, wenno alloy) a kadawyan a natangken , nasileng, ken makailanga ti nasayaat nga elektrikal ken panagkukua iti pudot. Dagiti metal ket kadawyanda a naalumaymay, dagitoy ket mapanday wenno pemanente a matalmegan iti sukogda nga awan a saan amatukkol wenno agberre ken dagitoy pay ket mabalin a malunag (maipagtipon wenno malunag) ken naalumaymay (mabalin a maaramid iti naingpis a barot).[3] Agdama a, 91 kadagiti 118 a dagup dagiti elemento iti periodiko a lamisaan ket naidasig dagitoy a kas metal.
Ti kaibuksilan ti pannakaibaga ti "metal" ket maigiddiat para kadagiti nadumaduma a komunidad. Kas pagarigan, dagiti astronomo ket usarenda ti sapasap a pannangibaga ti "metal" para iti pakainugotan a mangipalawag kadagiti amin nga elemento malaksid ti hidroheno ken helio (dagiti kangrunaan a pakabuklan dagiti bituen, naurnong nga isu met ti pakabuklan ti kaaduan a makitkita abanag iti law-ang). Isunga, iti astronomia ken pisikal a kosmolohia, ti metalisidad ti maysa na naga ket isu ti proporsion iti banagna a bunukel dagiti kimiko nga elemento malaksid ti hidroheno ken helio.[4] Iti pay maipatinayon, adu kadagiti elemento ken dagiti kompuesto a kadawyan a saan a naidasig a kas dagiti metal ngem agbalin dagitoy a metaliko babaen kadagiti nangato a presion; dagitoy ket naamammuan a kas dagiti metaliko ng aalotropo dagiti saan ametal.
Dagiti nagibasaran[urnosen | urnosen ti taudan]
- ^ uέtaλλov Henry George Liddell, Robert Scott, Ti Griego-Inggles a Leksikon, iti Perseus Dihital a Biblioteka
- ^ metal, kadagiti Diksionario ti Oxford
- ^ metal. Encyclopaedia Britannica
- ^ John C. Martin. "Ania ti naadaltayo manipud ti metal a linaon dagiti bituen". Baro a Panagusig ti RR Lyrae Kinematika iti Solar Kaarubaan. Naala idi Septiembre 7, 2005.
Dagiti akinruar a silpo[urnosen | urnosen ti taudan]
- Midia a mainaig iti Metal iti Wikimedia Commons


text:
Plantilia:Pakdaar ti panagurnos
Dagiti linaon
Panagusar[urnosen ti taudan]
Daytoy a plantilia ket plantilia a pangbalkot para kadagiti pakdaar ti panagurnos, dagiti pakdaar nga agparang iti ngato ti lugar ti teksto kadagiti panid ti pangurnosan. Dagiti pakdaar ti panagurnos ket mabalin nga iti tunggal maysa a nagan ti espasio wenno iti tunggal maysa nga artikulo.
Ti agpartuat iti baro apakdaar ti panagurnos, pangngaasi a suroten dagiti alagaden iti WP:Pakdaar ti panagurnos. Kitaen pay dagiti pagalagadan a plantilia ti pakdaar ti panagurnos idiay Kategoria:Dagiti plantilia ti pakdaar ti panagurnos wenno para iti panid ti agar-aramat isengngat ti
{{Pakdaar ti panagurnos panid ti agar-aramat}}.
{{pakdaar ti panagurnos | expiry = | id = | header = | headerstyle = | text = | textstyle = | image = | imagesize = | style = | class = }}
Nota: Amin dagiti parametro ket pagpilian malaksid ti
text.
Dagiti parametro[urnosen ti taudan]
|expiry=panagpaso a petsa
|id=pagpilian nga ID ti HTML
|header=teksto ti paulo
|headerstyle=CSS para iti estilo ti paulo
|text=teksto ti bagi
|textstyle=CSS para iti estilo ti teksto
|image=ladawan
|imagesize=kadakkel ti ladawan, kas ti 35px
|imageright=ladawan iti kanigid a bangir
|class=nagan ti klase ti CSS para iti intero a pakdaar ti panagurnos
|style=dagiti pateg ti CSS para iti intero a pakdaar ti panagurnos
Kas pagarigan[urnosen ti taudan]
{{pakdaar ti panagurnos | id = loremipsumedn | header = Dakayo nga editor | headerstyle = font-size: 150%; | text = Lorem ipsum dolor sit amet, consectetur adipisicing elit, sed do eiusmod tempor incididunt ut labore et dolore magna aliqua. Ut enim ad minim veniam, quis nostrud exercitation ullamco laboris nisi ut aliquip ex ea commodo consequat. Duis aute irure dolor in reprehenderit in voluptate velit esse cillum dolore eu fugiat nulla pariatur. Excepteur sint occaecat cupidatat non proident, sunt in culpa qui officia deserunt mollit anim id est laborum. | textstyle = font-size: 120%; | image = }}
{{pakdaar ti panagurnos | id = faqedn | header = Dagiti masansan a salsaludsod | headerstyle = font-size: 120%; | text = Sakbay nga agurnos, pangngaasi a kitaen ti listaan iti Masansan a Salsalusod a naisangyan iti daytoy nga artikulo. Ti MAS ket mangiraman kadagiti saludsod kadagiti adu a parikut a natungtunganen. | textstyle = background-color: #fee; | image = }}
Tekla ti nagan ti espasio[urnosen ti taudan]
0 – (Main)
1 – Tungtungan:
2 – Agar-aramat: [nota 1]
3 – Agar-aramat tungtungan: [nota 2]
4 – Wikipedia:
5 – Wikipedia tungtungan:
6 – Papeles:
7 – Papeles tungtungan:
8 – MediaWiki:
9 – MediaWiki tungtungan:
10 – Plantilia:
11 – Plantilia tungtungan:
12 – Tulong:
13 – Tulong tungtungan:
14 – Kategoria:
15 – Kategoria tungtungan:
828 – Modulo:
829 – Modulo tungtungan:
- ^ Dagiti pakdaar ti panagurnos ti agar-aramat ket naisayangkaten babaen ti panagpartuat ti subpanid iti panid ti agar-aramat a tinawtawagan iti "/Pakdaar ti panagurnos". Daytoy ket mangpalubos kadagiti agar-aramat a saan nga administrador a mangurnos kadagiti bukodda a pakdaar. Ti panangiparang ti pakdaar ti panagurnos ti agar-aramat ket tinengngel babaen ti MediaWiki:Editnotice-2.
- ^ Dagiti pakdaar ti panagurnos ti tungtungan ti agar-aramat ket naisayangkaten babaen ti panagpartuat ti subpanid iti tungtungan a panid ti agar-aramat a tinawtawagan iti "/Pakdaar ti panagurnos". Daytoy ket mangpalubos kadagiti agar-aramat a saan nga administrador a mangurnos kadagiti bukodda a pakdaar. Ti panangiparang ti pakdaar ti panagurnos ti agar-aramat ket tinengngel babaen ti MediaWiki:Editnotice-3.
Panagpaso a petsa[urnosen ti taudan]
Ti parametro ti expiry ket mabalin a mausar tapno maibaga ti panagsardeng a panangiparang ti pakdaar ti panagurnos iti maysa nga artikulo. Daytoy ket mabalin a naserbi no ti maysa a pakdaar ti panagurnos no napartuatda a temporario. Ti aniaman nga umiso a pormat ti oras ket mabalin a mausar, Kas pagarigan:
- Enero 2012
- 4 Abril 2009
- 11:09 Abril 5 2013
Ti manginagan a ti maysa a pakdaar ti panagurnos ket saanto nga agpaso, mabalin nga usaren ti parametro ti
|expiry=indefinite.
Dagiti napartuaten a pakdaar ti panagurnos[urnosen ti taudan]
Kitaen pay[urnosen ti taudan]
- Wikipedia:Pakdaar ti panagurnos – Adu pay a pakaamo a maipanggep kadagiti pakdaar ti panagurnos.
- {{pakdaar ti panagurnos nagan ti panid}} – Mangisubli ti nagan ti panid para iti pakdaar ti panagurnos para iti agdama panid.
- {{pakdaar ti panagurnos nagan ti panid ti tungtungan}} – Mangisubli ti nagan ti tungtungan a panid para iti pakdaar ti panagurnos para iti agdama panid.
- Dagiti baw-ing − no adda, dagiti sabali a nagan daytoy a plantilia a mabalin a mausar


text:
DAYTOY nga eleksion ti agbalin a reperendum ni Pres. Gloria Macapagal-Arroyo, ti pakatingitingan iti pulso dagiti umili iti turayna a napulapolan kadagiti kontrobersia.
Iti itatapog ti panawen ti kampania, saan a mainsasaan a surotento latta dagiti kandidato ti administrasion ti al-alia ti Hello Garci tapes ken ti mapapati a pannakaaramat dagiti pundo ti turay para iti kandidatura ni Pres. Arroyo idi 2004.
Nupay sangkadagullit ti Malakaniang a naikupinen dagitoy a kontrobersia, kuna ti Catholic Bishops Conference of Philippines a saan pay a naresolbar ti “Hello Garci” scandal a nangibulgar iti mapapati a panagsuitik iti dayta nga eleksion.
Iti biang ti CBCP ken nadumaduma a sektor, kasapulan a natalna, naurnos ken nadalus daytoy masungad nga eleksion tapno saan a manayonan ti “sosial a panagduadua ken kaawan gaway” no rumsua manen dagiti panagsuitik a mangpandag iti pagayatan dagiti umili.
Kas kuna ni CBCP Pres. Angel Lagdameo iti suratna a pastoral, “gapu kadagiti di naresolbar a saludsod mainaig iti eleksion idi 2004 a pinarnuay ti eskandalo ti “Hello Garci”, rimsua dagiti agdama a problema politikal a nangtubeng iti nadardaras a panagdur-as ti ekonomia ken hustisia sosial, nangnangruna kadagiti marigrigat.
Napateg ngarud daytoy midterm elections ta agpaay a reperendum ken ni Pres. Arroyo tapno maikupinen dagiti problema ti pagilian a pinarnuay dagiti kontrobersia a nanggunggon iti pundasion ti gobierno.
Iti biang ti Simbaan, no mangabak dagiti kandidato ti administrasion, kayatna a sawen inawaten dagiti umili ti palawag ni Pres. Arroyo. Iti sabali a bangir, no mangabak ti oposision, saan a namati dagiti umili iti Presidente.
Makuna ngarud nga aramiden amin ti agsumbangir amin a pamuspusan ken kabaelanda tapno mangabak dagiti kandidatoda. Ti dakkel a problema no gun-odenda ti balligi iti dakes a wagas, kas iti naipanurok a panagsuitik iti eleksion.
Kasapulan ngarud ti napingpinget a panagsiput ken panagtitinnulong ti amin tapno nadalus, natalna ken naurnos ti maangay nga eleksion, iti kasta, maragpat ti pagayatan dagiti umili – ti pannakaipuesto dagiti dadaulo a pudpudno a mangisakit iti pagimbagan dagiti umili, saan a ti managimbubukod nga interes ti partido wenno iti maysa wenno sumagmamano laeng a tattao.
Iti masungad a Mayo 2007, magtengtayon ti nagkurusan, a no nagbidduttayo iti surotentayo a dalan, posible a gungugong ti itay pakaiderraasan wenno nasaysayaat a masakbayan.
Adda iti dakulaptayo no ania ti pilientayo a dalanen.


text:
SAN JUAN, Ilocos Sur – Nakasamsam dagiti polis ditoy iti droga iti ikut ti maysa a katulong a lalaki itay nabiit.
Nasukalan dagiti polis ti marihuana a naisuksok iti kaha ti sigarilio, 7 pedaso a pagbungon, lighter, ken P75 a kuarta iti ikut ni Roger Valle, 41, baro, trabahador ni Inocencia Rapin, residente iti Barangay Lira ditoy nga ili.
Sakbayna, naireklamo ni Valle iti polis a nakaro ti bartekna ket prinobokarna ti amona.
Naduktalan dagiti polis ti droga idi kapkapanda ti suspek.
Iti pannakaisurat daytoy, maisagsaganan ti kaso maikontra ken ni Valle.#


text:
VIGAN CITY – Agpabuya ti Wowowee, nalatak a programa ni Willie Revillame ditoy Vigan inton Mayo 2.
Maigiddan met ditoy ti political sortie ni NP presidential candidate Manuel Villar ken dagiti katiketna a kandidato para senador.
Manamnama pay ti kaadda ni Manny Pacquaio, maysa kadagiti political endorser ni Villar.
Mapattapatta a kabayatan ti programa nga iwaragawag ni dati a Gov. Luis “Chavit” Singson ti panangbitibitda ken ni Villar para presidente.
Tinawen a selebraran ti Vigan City ti May Festival of the Arts iti umuna a lawas ti Mayo.
Maysa a tampok nga aktibidad ti Binatbatan streetdancing competition.#


text:
SANTIAGO, Ilocos Sur – Uppat a mangngalap ti kinemmeg dagiti polis kalpasan a natiliwanda nga agkalkalap iti maysa a fish sanctuary iti kabaybayan ditoy.
Kinemmeg ti tropa ni SPO4 Eduardo Mina da Alejandro Escalona, Jr., Noli Etrata, Glicerio Cobales, ken Gerry Etrata, agpapada a mangngalap nga agnaed ditoy nga ili, kalpasan nga akto a natiliwanda nga agkalkalap iti fish sanctuary.
Nakumpiska manipud kadakuada ti pana ken dadduma pay a fishing paraphernalias.
Ngem iti imbestigasion kadakuada, kinuna dagiti suspetsa a dida ammo a fish sanctuary ti lugar a nagkalapanda.
Masarakan ti fish sanctuary iti barangay Butol ken Gabao iti daytoy nga ili.
Idi napalabas a lawas, adda manen natiliw a tattao a nagkalap iti fish sanctuary ket nakumpiska kadakuada ti inaramatda a 5 a fishing nets.


text:
Maika-104 a meridiano laud
Ti 104° a meridiano laud ti Greenwich ket ti linia ti longitud a gumay-at manipud iti Amianan nga Ungto iti ballasiw ti Taaw Artiko, Amianan nga Amerika, ti Taaw Pasipiko, ti Akin-abagatan a Taaw, ken ti Antartika aginggana iti Abagatan nga Ungto.
Ti maika-104 a meridiano laud ket mangporma ti nalatak a sirkulo a kakuyogna iti maika-76 a meridiano daya.
Idiay Estados Unidos, dagiti akinlaud a pagbeddengan ti North Dakota, South Dakota, ken Nebraska ken dagiti akindaya a pagbeddengan ti Montana ken Wyoming ket mabirukan iti meridiano 27° laud ti Washington, ken daytoy ket agarup a dua a milmilia iti laud ti meridiano 104° laud ti Greenwich. Idiay Colorado, ti meridiano 104° laud ti Greenwich ket agarup a mangipalawag ti akindaya a gay-at ti rehion ti nangato a tantanap a nasalakniban babaen ti Akin-abagatan a Nabato a Banbantay.
Manipud iti Ungto aginggana iti Ungto[urnosen | urnosen ti taudan]
Mangrugi iti Amianan nga Ungto ken mapan nga agpaabagatan iti Abagatan nga Ungto, ti maika-104 a meridiano laud ket lumabas babaen iti:


text:
VIGAN CITY – Agtultuloy ti kandidatura ni Gov. Luis “Chavit” Singson para senador.
Daytoy ti impasingked ti gobernador iti sanguanan dagiti damag nga agsanuden nga agkandidato para senador ket agtaray laengen a para gobernador.
Nagdinamag pay a naglusdoy ni Singson iti maysa campaign sortie a dinar-ayanna.
Idi napan a bulan, naopera ni Singson gapu iti aneurysm iti tianna. Rimmuar met laeng iti ospital ni Singson kalpasan ti sumagmamano nga aldaw.
Imbatad ni Singson nga awan ti kinapudnona dagiti agwarwaras a damag idinto nga innayonna a parte dagitoy iti panangdadaelda kenkuana.
“Agtultuloy latta ti panangdadaelda ta mabutengda a makaruartayo,” kinuna ni Singson sana dinakamat nga iti resulta dagiti surbey, nangrugi iti maika-40 ngem iti naudi, addan iti maika-25 a puesto.
Kinuna ni Singson a ngumato pay ti ratingna no mangrugi ti panagkampania dagiti opisial nga agkandidato iti lokal a posision.
“Sigurado a ngumato ti ratingko no agandar ti amin nga opisiales, governors, congressmen, mayors ken barangay captains… a sumrekkami amin iti magic 12, isu a mabutengda unay ket amin a pangdadael, ibatbatoda kaniak,” kinuna ni Singson.
Sakbay ti kampania, inyendorso ti liga dagiti gobernador, ULAP, ken grupo dagiti Muslim ni Singson a bitibitenda a para senador.
Kinuna ni Singson a “nganngani amin a probinsia ket awan ti kandidato ti oposision, isu a no agandar ti amin nga administrasion dagiti governors, vice governors, bokal, congressmen, town ken city mayors, konsehal ken barangay captains, sigurado a ngumato ti rating amin a kandidato ti Team Unity.
“Awan kinapudnona dagiti atakeda kontra iti numo ti biang… aramid laeng dagiti awan ti maaramidna,” kinuna ti gobernador.
Kabayatanna, impakaammo ni Singson a mapan agkampania dagiti kandidato ti Team Unity iti probinsia ti Ilocos Sur iti Marso 16.
Maangay iti Quirino Stadium ti campaign sortie a manamnama a dar-ayan amin dagiti local officials ken maysa a konsierto a nakaawisan dagiti nalatak nga artista a mang-linglingay kadagiti tattao.#


text:
VIGAN CITY – A press release sent out today announced the plan of Imee Marcos to run for senator in the 2019 elections. Reports from other media sources also confirms her COC filing this morning. Imee Marcos is the eldest daughter of former president Ferdinand E. Marcos and is currently serving her final term as […]
Tag Archives | #elections2019
EDITORIAL: Pannakapapatay dagiti mayor ken bise mayor
MANON dagiti napapatay a nangato nga opisial ti lokal a gobierno kabayatan ti nasurok a dua a tawen a panagakem ni Presidente Rodrigo Duterte a nangikari a parmekenna dagiti krimen iti pagilian tapno nakappia nga agbiag dagiti Pilipino? Nadismaya dagiti adu nga umili nga agtartarigagay iti nakappia a panagbiag kalpasan ti pannakapapatay idi sardam ti […]
Share:
Former Liberal Party stalwart joins Sarah Duterte’s Hugpong ng Pagbabago
VIGAN CITY – Political leader and former Liberal Party stalwart Congressman Eric Singson from the second district of Ilocos Sur joined Davao City Mayor Sarah Duterte’s Hugpong ng Pagbabago Movement in an event held at the Vigan City Convention Center last September 28, 2018. In a bid to solidify its ranks, the local Party BILEG […]
Share:
Pinnolitika iti sango dagiti agsasaruno a didigra
AGRURUTAP dagiti mapaspasamak a didigra iti Pilipinas iti agdama a tiempo – napaut a nepnep, napigsa a bagyo, nakaro a layus, panagreggaay dagiti bantay, panagrissuod ti daga ken dadduma pay a natural a kalamidad. Amin dagitoy a didigra ket padagsenanna pay ti kasasaad dagiti adu nga agrigrigaten nga umili nangruna dagiti napanglaw ken awanan-gaway. Agtultuloy […]
Share:
Rugianen a tingitingen dagiti kandidato iti May 13, 2019 Elections
MAISAYANGKAT ita nga Oktobre 11 – 17, 2018 ti panangipila iti certificate of candidacy dagiti kandidato para iti National and Local Elections inton Mayo 13, 2018. Kalpasan ti panagipila iti COC dagiti kandidato kadagiti opisina ti Commission on Elections, nasken a rugianen dagiti umili ken botante a tingitingen wenno amirisen a nasayaat ti kinatao, kababalin […]


text:
Inyumanko ti parikutko ken ni Brenda. Naammuanna metten ti panangsalangad ni Ma’am Lyka ken ni Sir Marius. Nagdaras a nagwaras ti napasamak. Adda dagiti nangbabalaw iti asawa ni Sir Marius iti inaramidna. Adda met dagiti kimmanunong agsipud ta adda metten suspetsada nga adda relasionmi ken ni Sir Marius.
“Kayatkon ti agikkat iti trabahok,” nakunak ken ni Brenda.
“Loka, apay ketdin nga agikkatka? No pumanawka, pagbirokam iti trabahom? Nagrigat ti sumrek iti trabaho iti daytoy a panawen.”
Diak nakatimek. Agpayso ti kinuna ni Brenda. Kasanon no saannak a makabirok a dagus iti sabali a pagtrabahuak?
“Ngem mabainak unay kadagiti kakaduatayo. Amangan no sabsabali ti panagipapanda. Baka kunada pay ketdin a kabitnak ni Sir Marius,” nakunak.
“Apay nga isuda ti panunotem? Awan met ti dakes nga ar-aramidenyo. Aggianka iti puestom. Ad-addan ti panagipapanda a pudno nga adda relasionyo ken ni Sir Marius no agikkatka iti trabahom,” nakuna ni Brenda.
Saannak ngarud a nagikkat iti trabahok. Agpayso ti kinuna ni Brenda. Apay a ti sawen dagiti katrabahuak ti pampanunotek ket awan met ti ar-aramidenmi a dakes ken ni Sir Marius?
Nupay kasta, manipud idin, nagannadak iti pannakilangenko ken ni Sir Marius. Saannak pay unayen a kumuyogkuyog kenkuana no adda kayatna a gatangen. Ipambarko nga adda nasken nga itrabahok iti kaserak,
Mannakaawat ni Sir Marius ket saan metten nga agkidkiddaw unay kaniak a kuyogek iti papananna kalpasan ti opisina. Ngem saan a nagbaliw ti pannakilangenna kaniak. Nagtultuloy ti panangsursurona kaniak tapno nasaysayaat pay ti panangakemko iti annongek.
Maysa nga aldaw bayat ti panagmeriendami, sinaludsodna kaniak no awanen ti arapaapko a ngumato pay ti panagbiagko.
“Hammn, Sir,” nakunak. “Adda met arapaapko nga umasenso ti biagko. Kinapudnona, agur-urnongak ta kayatko nga ituloy ti panagbasak. Ngem saan pay nga ita ta bassit pay ti matgedak ken awan pay ti tiempok nga agbasa ta agmalmalemak met ditoy opisina.”
“Ania ti kurso a kayatmo nga alaen?”
“Commerce koma. Ngem diak pay met kabaelan ti dakkel a mabusbos iti panagbasak,” nakunak.
Nagtungtung-ed ni Sir Marius. “No nasged ti tarigagaymo a makaturpos, apay ketdin a dimo magun-od?” nakunana.
“Maup-upayak pay ketdin, Sir,” nakunak. “Agingga ita, diak pay nabayadan amin diay impautangmo kaniak a pinagbayadko iti ospital idi nagsakit ni Tatang.”
“Dimo panunoten dayta. Ti importante, itultulodam ket dandanimon mabayadan.”
Kunak no nagpatinggan dayta a patanganmi. Napukaw pay ketdin iti panunotko ta kadagiti simmaruno a lawas, immadu ti trabahomi iti pagtagilakuan. Dimmur-as ti pagtagilakuan gapu ta immadu dagiti kustomer. Dimmakkel dagiti order ni Sir Marius a tagilako.
Iti Christmas party nga inangayna para kadakami a trabahadorna, adda amin regalomi. Adda pay intedna a bonusmi, malaksid ti 13th month paymi.
Nakaragragsak dagiti katrabahuak a naggawid.
Nagbatikami ken ni Brenda ta timmulongkami a nagipakni.
“Inton Enero, mangrugikan nga assistant secretary,” kinuna ni Sir Marius ken ni Brenda.
“Agyamanak unay, boss!” nakuna ni Brenda ket no awanak ngata, mabalin a naarakupna ni Sir Marius iti ragsakna.
“Kayatko a sursuruem dagiti dadduma nga akem toy gayyemmo ta inton panaglulukat ti klase bigatto laengen ti panagtrabahona ditoy opisina ta ituloyna ti agbasa iti malem,” nakuna ni Sir Marius.
Naklaatak iti nangegko. Diak ninamnama dayta nga imbaga ni Sir Marius!
(Adda tuloyna)


text:
You can now view the 2012 Sagunto Homecoming Souvenir Program online!
If the viewer above is not working for you, you can also view it by clicking here where you can also download the whole file if you wish.
Thank you to the Sagunto Association USA, headed by president Eleno ‘Boying’ Annaguey, for organizing the homecoming and putting the souvenir program together.
I thought I would share this invitation here for you who may be interested in helping the fund raising for Sison and buy ad space on the souvenir program. Our messenger, manong Judee, wrote the following:
Hello Kaillian,
Naimbag nga aldaw tayo amin Apo awan labas.
Nadanon manen ngamin ti Fiesta ti nadayaw nga ili tayo a Sison ket kasapulan da manen ti tulong tayo.
Kuna ni Apo Loejan nga into kano no 30 October ti deadline ti panagipatulod tapnon adda tiempo da nga mangaramid ti Souvenir Program. Ti sistema ti panagipatulod ti kuarta ket either western union,door to door wenno through relatives in Sison. Amin ket mainagan ken Mr Loejan Anudon, Sison Municipal Hall, Sison, Pangasinan.
Awan ti account number nga inpatulodda ngem mabalin met a kasaoyo dagiti relatives yo idiay sadanto ited ken Mr Loejan Anudon. Ti saad ni Loejan ket isu ti Information Officer ni Congresswoman Kimi Cojuanco ken isu tatta ti inkabil ni Mayora nga Chairman ti Committee on Programs para ti Fiesta 2010.
Ti aramiden tayo a communication kaniana ket via email. Ipatulodyo dagiti pictures ken correspondence iti daytoy nga address (loejan@yahoo.com). You can deal with him directly.
Ket ania ngay kailian irugi tayon nga agipatulod ti pictures tayo ta nasapa pay?
Toy siaayat nga messenger tayo,
Mr Judee Digay
Click this link to download the Sison Town Fiesta Souvenir Program Advertisement Contract


text:
Thursday, February 5, 2015
MONTHLY MEETING TI FEDERATED SENIOR CITIZEN , NAANGAY
Cabugao, Ilocos Sur – Nagmiting dagiti Opisiales ken Kameng ti Cabugao Federated Senior Citizens idi Pebrero 3, 2015 ket napagmimitinganda iti pannakipasetda iti umay a panagpiesta ti ili iti bulan ti Abril 2015. Naaramid ti mitingda iti Senior Citizens’ Center, Brgy. Rizal, Cabugao, Ilocos Sur.
Impakaammo pay ni Mr. Bonifacio Somera, Presidente a nagatendar ni Mrs. Leonora G. Reintar, MSWD Assistant tapno makipagtaming kadagiti kangrunaan nga agenda a napanda trinatar.
Inlawlawag pay ni Mrs. Reintar ti sinaguday ti linteg a mangipaay iti panangiparehistro (enrollment) iti Philhealth kadagiti nataengan a saan pay a makabenepisiar iti programa ti salun-at ti Gobierno Nasional. Innayon ni Mrs. Reintar a trinatar iti kasasaad dagiti retirado a mabembenepisiaran iti Life Time Membership iti Philhealth.
Nakitinnarabay met ni Mr. Remigio Sunico, OSCA Head iti nasao a miting.
Innayon ni Mr. Somera a trinatarda a nasayaat iti maipapan iti napintas a koleksion (agraman ti Collectibles) iti Saranay-da a maipaay kadagiti nagminatayan, updating ti kameng ti Senior Citizens iti kada barangay, monthly accomplishment report ti Pederasion ken pinadayawanda dagiti nagkasangay a nataengan iti bulan ti Pebrero 2015. # (Web In-Action)
Impakaammo pay ni Mr. Bonifacio Somera, Presidente a nagatendar ni Mrs. Leonora G. Reintar, MSWD Assistant tapno makipagtaming kadagiti kangrunaan nga agenda a napanda trinatar.
Inlawlawag pay ni Mrs. Reintar ti sinaguday ti linteg a mangipaay iti panangiparehistro (enrollment) iti Philhealth kadagiti nataengan a saan pay a makabenepisiar iti programa ti salun-at ti Gobierno Nasional. Innayon ni Mrs. Reintar a trinatar iti kasasaad dagiti retirado a mabembenepisiaran iti Life Time Membership iti Philhealth.
Nakitinnarabay met ni Mr. Remigio Sunico, OSCA Head iti nasao a miting.
Innayon ni Mr. Somera a trinatarda a nasayaat iti maipapan iti napintas a koleksion (agraman ti Collectibles) iti Saranay-da a maipaay kadagiti nagminatayan, updating ti kameng ti Senior Citizens iti kada barangay, monthly accomplishment report ti Pederasion ken pinadayawanda dagiti nagkasangay a nataengan iti bulan ti Pebrero 2015. # (Web In-Action)
Posted by Bayan ng Cabugao, Ilocos Sur at 8:00 AM
Subscribe to: Post Comments (Atom)


text:
Gagangay nga agbiag dagiti water hyacinth wenno water lily kadagiti karayan, waig ken dadduma pay a bagi ti danum. Ngem problema ti saan a malapdan a napaspas a panagadu daytoy a mula a mangabungot iti dakkel a paset dagiti kadanuman a makaigapu iti panagkurang ti dissolved oxygen a kasapulan unay dagiti agbibiag iti uneg ti danum kas kadagiti lames ken agduduma ti klasena a suso. Mangitunda daytoy iti pannakatay dagiti nadakamat a nabiag iti danum no saan a maaluadan. Kasta met a no agdinakkel ti danum iti tiempo ti panagtutudo wenno isasangbay ti bagyo, dagiti naidarnap a water lily ti kangrunaan a mangbangen iti nasayud a panagayus ti danum a mangidateng iti layus.
Idi 2004, kangrunaan a proyekto ni agdama idi a Vigan City Mayor Ferdinand Medina ti pannakadalus dagiti amin a bagi ti danum iti siudad kadagiti nagkaadu a naidarnap a water hyacinth. Gapu iti kaadu ti naitakdangda, nagparikutda iti pangibellenganda kadagitoy agingga a napagnunummuan a maibilagda. Ditoy a napanunot dagiti mangngalap iti Barangay Pantay Daya nga ipadas dagiti napagango a water hyacinth a pagpatubuan iti uong a maaw-awagan iti Volveriella volvacea wenno straw mushroom.
Iti panagsukisok ni Mrs. Alma Seguismundo, natakuatanna a kas iti panagusar iti garami, napintas met a pagpaaduan iti uong ti water hyacinth.
Iti brochure nga insurat ni Mrs. Seguismundo ken impablaak ti University of Northern Philippines (Tamag, Vigan City) Research and Development Office idi 2006 a maus-usar payen kas instructional material iti Technology and Livelihood Education, Practical Arts, Environmental Science ken Biology subjects, naibinsabinsa dagiti wagas ken addang iti panagpatubo iti uong a nausar dagiti napagango a water hyacinth.
Umuna nga isagana dagiti materiales a mausar kas iti semilia ti Volvariella volvacea, ganagan a urea, napagango a water hyacinth, mushroom beds a naaramid manipud iti kawayan, paggalut, plastic a pagabbong ken ragadera a panagsibog.
Sumaruno, putden iti sag-12 pulgada dagiti water hyacinth sa galutan iti tengnga no addan tallo a pulgada a kapuskolna. Iyuper dagitoy iti danum iti uneg ti 12 nga oras sa pagarimasaen dagitoy kalpasanna.
Maikatlo, isimpa ti pagmulaan sa ti mismon a panagmula. Pidipiden dagiti naisaganan a water hyacinth iti inaramid a mushroom bed agingga a maap-apan amin a pasetna. Kanawen ti urea a ganagan iti danum (3 a kutsara ti urea iti tunggal galon ti danum) sa isibog kadagiti naiyaplag a water hyacinth. Ikabil kalpasanna ti semilia iti kaaddayo a dua a pulgada. Mangurnos manen iti water hyacinth sa iparabaw tapno agbalin a maikadua a layer sa uliten ti proseso. Mabalin nga umabot iti innem a layer wenno patong ti aramiden. Apaman a maiplastar ti maudi a layer, warakiwakan pay maminsan iti semilia ti amin a paset sa abbongan iti nagputedan ti water hyacinth. Medio sedseden bassit tapno sigurado a dumket dagiti semilia ket dakdakkel ti gundawayna nga agtuboda.
Apaman a malpas ti panagmula, abbongan a naimbag dagitoy iti plastic tapno madanon ti kasapulan a temperatura (35-37 C), kasta met nga agtalinaed ti basa ti nagmulaan. Daytoy ti aw-awaganda iti incubation period.
Kalpasan ti 12-14 nga aldaw addan makita a nagtubo nga uong. Daytoy ti umuna a flushing. Alaen amin dagitoy. Kalpasan manen ti lima nga aldaw sa adda agpakita nga uong wenno ti maikadua a flushing. Kastanto man met laengen ti maikatlo. Ti maikatlo ti kabassitan ti agtubo.
Napintas ngarud no padasen met dagiti kakailian ti agpatanor iti uong usar ti nadakamat a mula a perhuisio dagiti mangngalap ken agnaed iti igid dagiti karayan ken dadduma pay a bagi ti danum gapu iti nadaras a panagaduda a pakaigapuan ti panagpatay dagiti lames ken layus. Rugianyo man ngarud ti mapan agisang-at iti water hyacinth ita a kalgaw ta ipadasyo met ti natakuatan dagiti taga-Vigan. Maaddaankayo la ngaruen iti kanayonan a pamastrekan, makatulongkayo pay a mangdalus kadagiti karayan ken waig iti lugaryo.#


text:
Plantilia:Ikono
Daytoy a plantilia ket agpartut iti maysa a nailinia a ladawan nga inus-usar kadagiti meta a panid, kasla dagiti panid ti agar-aramat.
Tabla[urnosen ti taudan]
Datos ti plantilia[urnosen ti taudan]
TemplateData para iti Ikono
Daytoy a plantilia ket agpartuat ti maysa a nailinia nga ikono a kadakkel ti ladawan. Pangngaasi a kitaen ti 'Plantilia:Ikono/doc' para iti listaan dagiti nasuportaran a pateg.
Dagiti parametro ti plantilia
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar